अंजली मेनन लिखित आणि दिग्दर्शित ‘बंगलोर डेज’ हा अतिशय वेगळा , सुंदर असा मल्याळी सिनेमा . खूप घडामोडी , मेलोड्रामा असं काहीही नसलेला हा सिनेमा शेवटपर्यंत खिळवून ठेवतो तो त्याच्या सहजसुंदर हाताळणीमुळे . वेगळ्या धाटणीचे सिनेमे काढण्यात मल्याळम सिनेमा नेहमीच अग्रेसर राहिलेला आहे . आपल्याला मामुट्टी , मोहनलाल किंवा फार तर दिलीप हे कलाकार माहिती असतात . पण , नव्या दमाचे कलाकर आपल्यापर्यंत पोहोचतातच असे नाही . मल्याळी पटकथाकार वा दिग्दर्शक माहिती असणं ( एखादा अपवाद वगळता ) ही खूपच दूरची गोष्ट . . नव्या पिढीतील संवेदनशील पटकथाकार आणि दिग्दर्शकांमध्ये अंजली मेनन यांचं नाव अग्रणी आहे . अंजली राहतात मुंबईतच , पण त्याची नाळ अजूनही केरळशी जोडलेली आहे . मल्याळी तरुण - तरुणींच्या आशाआकांक्षांचे सूक्ष्म बदल कमालीच्या ताकदीने तिने ‘बंगलोर डेज’ आणि ‘उस्ताद हॉटेल’ या दोन सिनेमांतून मांडलेले आहेत . पण , हा लेख फक्त ‘बंगलोर डेज’बद्दलच ! आपण मुंबईला जादूनगरी म्हणतो . देशाच्या कानाकोपऱ्यातून लोक इथं नशीब काढायला येतात . इथं आल्यावर मुंबई त्यांना बदलून टाकते . त्यांना खुला विचार करायला शिकवते . मोकळं जगायला शिकवते . नव्या नव्या गोष्टींशी जोडून घ्यायला शिकवते . मुंबई प्रत्येकाला चुंबकासारखी ओढून घेते . इथं परका आपला बनायला फार वेळ लागत नाही . हा परका एकदा स्थिरावला की मग हे शहर त्याला गती देतं , मोठं बनण्याची संधी देतं . सातत्याने नवं काहीतरी करून बघण्याची ऊर्मी देतं . हीच संधी , ऊर्मी , मोकळं आकाश मल्याळी तरुणांसाठी बंगलोर देतं . मल्याळी तरुणांना जितकं आकर्षण चेन्नईचं आहे तितकंच किंबहुना त्याहीपेक्षा जास्त बंगलोरचं आहे . केरळमधून बंगलोरला जाणं अधिक सोयीचं असावं म्हणूनही असेल मल्याळी तरुण बंगलोर पसंत करतात . तिथं त्यांच्यासमोर नवी दुनियाच उलगडते . आयुष्य बदलून टाकणारी , नवी नाती निर्माण करणारी दुनिया एकदा आपली मानली की मग , बंगलोर परक्यांना चुंबकासारखं आकर्षति करून घेतं . अंजली मेनन यांनी लिहिलेला आणि दिग्दíशत केलेला ‘बंगलोर डेज’ हा असाच नव्या ऊर्मी जागवणारा सिनेमा आहे . ‘बंगलोर डेज’ हा तीन चुलत भावा - बहिणीच्या नात्यांचा प्रवास मांडणारा सिनेमा आहे . कुट्टन ( निवीन पॉली ) , अर्जुन ( दुलकर ) आणि कुंजू ( नाझरिया नझीम ) या तिघांमध्ये घट्ट नातं आहे . त्यांचं आयुष्य स्वतंत्रपणे पुढं जात असलं तरी त्यातला आनंद - दुख , भावभावना एकमेकांना सांगितल्याशिवाय त्यांना राहवत नाही . कुंजूला एमबीए करायचं आहे पण तिचं लग्न होतं , ती बंगलोरमध्ये नवऱ्याबरोबर राहायला जाते . कुट्टन सॉफ्टवेअर इंजिनीअर आहे , त्यालाही बंगलोरमध्ये नोकरी मिळते . अर्जुनचं आयुष्य अस्थिर . आपले चुलत भाऊ - बहीण बंगलोरला गेल्यावर अर्जुनही बंगलोरला येतो . तिथं बाइकर तरुणांमध्ये सहभागी होतो . मॅकॅनिक म्हणून काम करायला लागतो . केरळमधल्या छोटय़ा शहरातून बंगलोरसारख्या महानगरीत तिघेही राहायला येतात आणि त्यांचं आयुष्य हळूहळू बदलत जातं . नवं शहर जुनं होत जातं , तेही साखरेसारखे त्या शहरात विरघळून जातात . कुंजूचा नवरा शिवा याचं कोणा मुलीवर प्रेम होतं , पण त्याच्या वेगानं बाइक चालवण्याच्या नादापायी तिला जीव गमवावा लागला . ही अपराधी भावना घेऊन शिवा जगतोय . कुंजूशी त्यानं नाइलाजानं लग्न केलं आहे . शिवाच्या ( फहाद फैजल ) वागण्यामुळं कुंजूचं आयुष्यच भरकटलंय . दोन चुलत भावांबरोबर वेळ काढणं एवढंच आयुष्य बनून गेलंय . नव्या शहरात ती एकाकी झालीय . पण , नंतर बंगलोरची गती तिला पुढं जायला मदत करते . ती शिवाला नराश्यातून बाहेर काढते . स्वतही एमबीएसाठी प्रवेश घेते . नव्यानं आनंदी आयुष्य जगायला सुरुवात करते . कुट्टन साधाभोळा आहे . त्याला गावाची आठवण येतेय . मल्ल्याळी मुलीच्या प्रेमात पडून आयुष्य काढण्याची त्याची मनीषा . हे स्वप्न खरं होईल अशी एक अर्धी पंजाबी अर्धी केरळी एअरव्होस्टेस भेटते पण , ती त्याचा वापर करून घेते . निराश झालेल्या कुट्टनला अखेर कळतं की नव्या शहरात आपल्या मनाची कवाडंही मोठी केली तर नवी दृष्टी मिळेल , नवं आयुष्यही जगता येईल . कुट्टनला भरतनाटय़म् शिकायला आलेली विदेशी मुलगी भेटते , त्याचं आयुष्य वेगळीच वाट धरतं . घटस्फोटित आई - वडिलांमुळं प्रेमापासून , नात्यापासून लांब पळणारा अर्जुन अपंग रेडिओ जॉकी साराच्या ( पार्वती ) प्रेमात पडतो . हे नातं घट्ट होत जातं . अर्जुनला बंगलोर नव्या वळणावर नेऊन उभं करतं . साराच्या रूपात त्याच्या आयुष्याला स्थर्य देतं . या तिघांचं आयुष्य समांतर पुढं जात राहतं . तरीही तिघे एकमेकांच्या आधारानं प्रत्येक टप्पा पार करत राहतात . एकमेकांना मदत करत राहतात . माघारी न जाता आयुष्यातील प्रत्येक अडचणीवर नव्या शहरात राहूनच मात करण्याचं बळ ते एकमेकांना देत राहतात . तिघांचंही आयुष्य स्थिरस्थावर होतं , आपापल्या जोडीदारांबरोबर पुढचं आयुष्य अखेर जगायला लागतात ! खरंतर या कथेचा जीव छोटा आहे . त्यात फार काही घडामोडी घडत नाहीत . कोणती नाटय़मयता नाही . मेलोड्रामा नाही . सिनेमाचा शेवट काय होईल याचा अंदाज असूनही शेवटपर्यंत सिनेमा खिळवून ठेवतो . हे खिळवून ठेवण्याचं श्रेय अंजली मेननच्या पटकथेतील बारकाव्यांमध्ये आहे . मोठय़ा शहरात लोक फक्त पसे कमवायलाच येतात असं नाही छोटय़ा गावांमध्ये न मिळणारा मोकळा श्वास त्यांना इथं घेता येतो . मग , ते मोठं शहर त्यांच्या आयुष्याचा अविभाज्य भाग बनून जातं . त्या शहराचा विचार , त्याची गती , त्या शहरातील भौगोलिक आणि मानसिक बदलही आपले होऊन जातात . आपणही त्या शहराच्या अंगानं मानसिकदृष्टय़ा बदलून जातो . ते शहर अडचणींवर मात करण्यासाठीचे मार्ग दाखवतं . कुंजू , कुट्टन आणि अर्जुन या तिघांनाही बंगलोर आतून - बाहेरून बदलवतं . अंजली मेनन यांनी या सिनेमात बंगलोर शहरालाच एका व्यक्तिरेखेचं रूप दिलं आहे . ‘बंगलोर डेज’मधले सर्वच कलाकर मल्याळम सिनेमातील नव्या पिढीतले , नव्या दमाचे आणि कमालीचे तगडे आहेत . पॉली , दुलकर , फैजल हे सध्याचे मल्याळी सिनेमातील आघाडीचे कलाकार आहेत . पॉलीने ‘प्रेमम्’सारखा अत्यंत सुंदर सिनेमा दिला आहे . ‘प्रेमम्’ मल्याळममधला सुपरहिट सिनेमा आहे . दुलकर आता िहदी सिनेमा करतोय . पार्वती म्हणजे दक्षिणेतील विद्या बालन आहे . ‘करीब करीब सिंगल’सारख्या हिंदी सिनेमातून आपण तिच्या अभिनयाची चुणूक बघितली आहे . नाझरियाचा चेहरा खूप बोलका आहे . तिचा ‘सलाला मोबाइल’ नावाचा दुलकरबरोबर केलेला सिनेमा फारसा चालला नाही , पण या सिनेमात ती कमाल करते . लग्नानंतर नाझरिया पुन्हा सिनेमात काम करू लागली आहे . फैजलकडं अत्यंत सहजतेनं भावनांची खोली दाखवण्याचं कसब आहे . अंजली मेनन यांनी मल्याळम सिनेमातील टॅलेंट आपल्या सिनेमात एकत्रित आणलं आहे . कोणतीही व्यक्तिरेखा दुसऱ्या व्यक्तिरेखेवर शिरजोर होणार नाही याची काळजी त्यांनी घेतली आहे , त्यामुळे इतके गुणी कलाकार असूनही ते एकमेकांवर मात करताना दिसत नाहीत , उलट ते पूरक ठरतात . ‘बंगलोर डेज’ पाहण्यातील हीच गंमत आहे ! ‘बंगलोर डेज’ हा सिनेमा अन्वर रशीद यांच्या प्रॉडक्शनने बनवलेला आहे . हॉटस्टारवर उपलब्ध असल्याने तो पाहण्यासाठी शोधाशोध करावी लागणार नाही . या सिनेमाच्या आधी बनलेला ‘उस्ताद हॉटेल’ हा अत्यंत हळुवार सिनेमा अन्वर रशीद यांनी दिग्दíशत केलेला आहे . मल्याळी मातीतल्या या सिनेमाची पटकथा अंजली मेनन यांचीच आहे . दुलकर आणि नित्या मेननचा हा सिनेमा पाहायलाच हवा असा आहे . पुढच्या लेखात ‘उस्ताद हॉटेल’ची मेजवानी . नयन डोळे – response . lokprabha @ expressindia . com सौजन्य – लोकप्रभा


दम्याचा त्रास असणाऱ्यांनी थंडी , पाऊस किंवा धूळीमध्ये विशेष काळजी घेणे आवश्यक असते . अॅंटीबायोटीक्स किंवा इनहेलरने या व्यक्तींचा त्रास काही प्रमाणात आटोक्यात येऊ शकतो . मात्र एकाएकी हा त्रास कधी कसा उद्भवेल सांगता येत नाही . तसेच औषधांनी आणि इनहेलरने तात्पुरता आराम मिळतो मात्र हा त्रास मूळातून नष्ट करायचा असेल तर योग केल्यावर हा त्रास कमी होण्यास मदत होते . पाहूयात दिर्घकाळ दम्याचा त्रास असणाऱ्या व्यक्तींसाठी उपयुक्त आसने… भुजंगासन हे आसन करायला सोपे असून त्यामुळे चरबी घटण्यास मदत होते . सुरुवातीला पालथे झोपावे , हात कंबरेजवळ आणून कंबरेतून वर मागच्या दिशेला वळावे . यावेळी पाय एकमेकाला जोडलेले असावेत . या आसनामध्ये पोटाचे स्नायू आणि कंबरेवर ताण आल्याने तेथील चरबी घटण्यास मदत होते . या आसनामुळे पाठीचा कणा मजबूत होण्यासही मदत होते . शलभासन या आसनामुळे पाठ आणि पोटाचे स्नायू बळकट होण्यास मदत होते . तसेच यामुळे छातीचे स्नायू मोकळे होण्यास मदत होते आणि श्वास घेण्याची प्रक्रिया सुलभ होते . त्यामुळे दमा असणाऱ्यांनी हे आसन नियमित करावे . उष्ट्रासन छातीचे स्नायू उघडण्यासाठी हे आसन अतिशय उपयुक्त ठरते . शरीर मागच्या बाजूला ताणले गेल्याने या स्नायूंना ताण मिळतो आणि श्वास घेणे सोपे होते . त्यामुळे हे आसन करावे . ताडासन श्वसनप्रक्रिया नियमित होण्यासाठी शरीर ताणल्यास फायदा होतो . दमा असणाऱ्या रुग्णांना योग्य पद्धतीने श्वास घेता यावा यासाठी विशेष प्रयत्न करावे लागतात . दिर्घ श्वास घेण्याचा प्रयत्न केल्यास त्यांच्या काही समस्या कमी होऊ शकतात . ताडासनामध्ये श्वसनक्रिया महत्त्वाची असल्याने हे आसन केल्यास दमेकऱ्यांना फायदेशीर ठरते . कटी चक्रासन कटीचक्रासन म्हणजे उभे राहून कमरेतून मागच्या बाजूने फिरणे . या आसनामुळे संपूर्ण शरीराला उत्तम व्यायाम होतो . त्यामुळे श्वास घेणे आणि सोडणे या क्रिया नीट होण्यास मदत होते . त्यामुळे कटी चक्रासन रोजच्या कोज करणे आवश्यक आहे .


लग्न म्हटलं कि . . वऱ्हाडी , वाजंत्री आणि गोंधळाचे वातावरण आलेच . लग्नसोहळ्याच्या या प्रसंगामध्ये सर्वात जास्त महत्त्व असते ते म्हणजे फॅमिली गेट टू गेदर म्हणजेच कुटुंबियांच्या भेटीगाठीला . कामानिमित्त एकमेकांपासून बरेच दूर असलेले नातेवाईक आणि आप्तमंडळी लग्नाच्या निमित्ताने सर्वांची भेट होते . बॉलिवूड सेलिब्रिटींच्या कुटुंबियाच्या लग्नसमारंभातही हा असाच घाट पाहायला मिळतो . बी टाऊनमध्ये काही सेलिब्रिटी कुटुंबांचे लग्न सोहळे म्हणजे अनेकांसाठी चर्चेचा विषय असतो . सध्या अभिनेता अनिल कपूरच्या घरातही लग्नाचे वारे वाहात आहेत . अनिल कपूर , बोनी कपूर त्यांच्या कुटुंबांसह सध्या दुबईला रवाना झाले आहेत . अनिल कपूर यांच्या बहिणीच्या मुलाच्या म्हणजेच अक्षय मारवा याच्या लग्नासाठी सबंध कपूर कुटुंबिय सध्या दुबईत दाखल झाले आहेत . या दिमाखदार लग्नसोहळ्यामध्ये सध्या सर्वच कपूर कुटुंबिय धमाल करताना दिसत आहेत . अभिनेत्री सोनम कपूर , अर्जुन कपूर , श्रीदेवी , खुशी कपूर या सर्वांचे फोटो आणि व्हिडिओ सध्या सोशल मीडियावर चर्चेत आहेत . ज्यामध्ये अभिनेता अनिल कपूर आणि अर्जुन कपूर ही ‘चाचा - भतिजा’ जोडी अनेकांचेच लक्ष वेधत आहेत . अर्जुनसोबतच अभिनेत्री सोनम कपूरही या लग्नसोहळ्याचा मनमुराद आनंद लुटताना दिसत आहे . अभिनेता अर्जुन कपूर आणि अभिनेता अनिल कपूर ही बी टाऊनमधील एक प्रसिद्ध आणि सर्वांच्याच आवडीची काका - पुतण्याची जोडी आहे . ही जोडी लवकरच मुबारका या चित्रपटातून प्रेक्षकांच्या भेटीला येणार आहे . त्यामुळे काका - पुतण्याची हटके ऑनस्क्रिन जुगलबंदी प्रेक्षकांना पाहण्याची संधी मिळणार आहे .


काही दिवसांपूर्वी ज्या संघाबरोबर पराभव झाला त्या किंग्ज इलेव्हन पंजाब संघाला पराभूत करून राजस्थान रॉयल्सने आयपीएलमधील आपली गाडी रुळावर आणली . या दुसऱ्या लढतीत त्यांच्यावर काहीसे दडपण आले होते ; परंतु केएल राहुलने झुंझार प्रतिकार करूनही राजस्थानने विजय साकारला . आता त्यांना अजून एक शिखर पार करायचे आहे . पिवळ्या जर्सीत खेळणाऱ्या रेड हॉट चेन्नईचा सामना त्यांनी आपल्या गुणवत्तेला पूर्ण न्याय देऊन केला , तर आधीच्या सामन्याप्रमाणे या सामन्यातही ते धक्कादायक विजय मिळवू शकतात . राजस्थानची फलंदाजी अजूनही अपेक्षा पूर्ण करण्यात अपयशी ठरत आहे . चांगला फिनिशर नसल्यामुळे अपेक्षित धावा त्यांना उभारता आलेल्या नाहीत . गतवर्षाप्रमाणे यंदा बेन स्टोक्सला ठसा उमटवता आलेला नाही . बराच काळ तो अव्वल श्रेणी क्रिकेटपासून दूर होता आणि महिन्याभरापूर्वीच तो परतला असल्यामुळे लगेचच फॉर्म सापडणे सोपे नाही , हे अपेक्षित आहे ; परंतु त्याच्याकडे असलेल्या क्षमतेमुळे प्रतिस्पर्ध्यांच्या मनात नेहमीच धडकी भरलेली असेल . कारण असे खेळाडू कोणत्याही क्षणी फॉर्मात येऊ शकतात . ज्यो बटलर हा सलामीसाठी भरवशाचा फलंदाज आहे . त्याने काही सामन्यांत जबरदस्त वेगवान सुरवात करून दिलेली आहे . काही दिवस मिळालेली विश्रांती चेन्नईसाठी फायदेशीर ठरू शकते . त्यापेक्षा कर्णधार महेंद्रसिंग धोनीला पाठीच्या दुखण्यातून सावरण्यासाठी चांगला वेळ मिळाला ; परंतु अशा छोट्या - छोट्या कुरबुरी धोनीला खेळण्यापासून रोख शकत नाहीत .


सर्वात आधी तिने विराट कोहलीला लग्नासाठी मागणी घातली , ती देखील चारचौघांसमोर . त्यानंतर आता तिने आपला मोर्चा वळवलाय सचिन तेंडुलकरचा मुलगा अर्जुन तेंडुलकरकडे . इंग्लंडची महिला क्रिकेटपटू डॅनियल वेट पुन्हा एकदा सोशल मीडियावर चर्चेत आलेली आहे . डॅनियलने इंग्लंडच्या महिला संघाकडून ३३ वन - डे आणि ५६ टी - २० सामने खेळले आहेत . २०१४ साली डॅनियलने विराट कोहलीसोबत फोटो काढत , सोशल मीडियावर त्याला लग्नाची मागणी घातली होती . तिने केलेलं ट्विट अनेक भारतीय नेटीजन्सनी रिट्वीटही केलं होतं . मात्र विराट आणि अनुष्काचं प्रेमप्रकरण सुरु असल्यामुळे डॅनियलची डाळ काही शिजली नाही . यानंतर तब्बल ३ वर्षांनी अर्जुन तेंडुलकरसोबतचा फोटो शेअर केल्याने डॅनियल पुन्हा एकदा चर्चेचा विषय बनली आहे . डॅनियल आणि अर्जुनची ओळख एका क्रिकेट सामन्यादरम्यान झाली . यावेळी अर्जुन सचिन तेंडुलकरसोबत लॉर्ड्सच्या मैदानावर क्रिकेटचा सामना बघायला आला होता . यानंतर अर्जुनने इंग्लंडमध्ये क्रिकेट प्रशिक्षणही सुरु केलं होतं . अर्जुन आणि डॅनियल यांच्या वयात चांगलच अंतर असलं तरही अर्जुन आपला चांगला मित्र असल्याचं डॅनियलने म्हणलं आहे . अर्जुनसोबतचा फोटो शेअर करताना डॅनियलने , ”माझ्या मित्राला लॉर्ड्सच्या मैदानावर पाहुन मला आनंद झालाय . मिनी सचिन ! ! तो खूप चांगली प्रगती करतोय ! ! ! ” अशा आशयाचं ट्विट केलं होतं . विराटला लग्नाची मागणी घातल्यानंतर डॅनियलच्या ट्विटर अकाऊंटवर फॉलोअर्सची संख्या अचानक वाढली होती . यात बहुतांश लोकं भारतामधून होती . आपल्या फॉलोअर्समधे ८५ टक्के लोकं ही भारतातून असल्याचही डॅनियलने नमूद केलंय .


विशाखापट्टणम मैदानाचे क्युरेटर कस्तुरी श्रीराम यांची भूमिका ; फिरकीला पोषक खेळपट्टीची शक्यता दुसऱ्या कसोटीसाठी खेळपट्टीवर गवत ठेवणार नसल्याचे स्पष्ट संकेत विशाखापट्टणम येथील मैदानाचे क्युरेटर कस्तुरी श्रीराम यांनी दिले आहेत . घरच्या मैदानावर दमदार वर्चस्वासह विजय मिळवण्याची भारतीय संघाची परंपरा राजकोटमध्ये खंडित झाली . फलंदाजीला अनुकूल अशा खेळपट्टीवर इंग्लंडच्या फलंदाजांनी शतकी खेळी साकारल्या . खेळपट्टीवर थोडय़ा प्रमाणात असलेल्या गवताचा फायदा इंग्लंडच्या गोलंदाजांनी घेतला . राजकोट कसोटीच्या चौथ्या डावात भारतावर पराजयाचे संकट होते . कर्णधार कोहलीने चिवटपणे फलंदाजी करत पराभव टाळला . इंग्लंडने कसोटीत बहुतांशी कालावधीसाठी वर्चस्व राखले . हा अनुभव लक्षात घेऊन दुसऱ्या कसोटीसाठीच्या खेळपट्टीवर गवत न ठेवण्याचे संकेत देण्यात आले आहेत . दक्षिण आफ्रिका तसेच न्यूझीलंडविरुद्धच्या मालिकेत फिरकीपटू रवीचंद्रन अश्विनने जादुई गोलंदाजीच्या बळावर प्रतिस्पर्धी फलंदाजांना नामोहरम केले होते . न्यूझीलंडविरुद्धच्या नुकत्याच संपलेल्या मालिकेत अश्विनने २७ बळी घेतले होते . मात्र इंग्लंडविरुद्धच्या पहिल्या कसोटीत अश्विन सपशेल निष्प्रभ ठरला . खेळपट्टीकडून साथ न मिळाल्याने अश्विनची कामगिरी बहरली नाही . मात्र त्याच खेळपट्टीवर इंग्लंडच्या फिरकीपटूंनी संयमाने गोलंदाजी करत बळी मिळवताना धावाही रोखल्या . या पाश्र्वभूमीवर विशाखापट्टणम्ची खेळपट्टी फिरकीला साजेशी असण्याची शक्यता आहे . ‘खेळपट्टीवर गवत नसेल आणि दुसऱ्या दिवसापासून चेंडू वळायला सुरुवात होईल . संघव्यवस्थापकडून कोणत्याही सूचना देण्यात आलेल्या नाहीत . तापमानात घट झाली आहे . मात्र दिवसभर प्रचंड उष्ण वातावरण होते . त्यामुळे खेळपट्टी काहीशी कोरडी झाली आहे’ , असे श्रीराम यांनी सांगितले . राजकोटप्रमाणे विशाखापट्टणम्च्या मैदानावरचा हा पहिलाच कसोटी सामना असणार आहे . काही दिवसांपूर्वी याच मैदानावर भारत आणि न्यूझीलंड यांच्यात एकदिवसीय मालिकेतील सामना झाला होता . न्यूझीलंडचा या सामन्यात ७९ धावांत खुर्दा उडाला होता . रणजी करंडक स्पर्धेत राजस्थान आणि आसाम लढतीवेळेही या मैदानाची खेळपट्टी चर्चेत होती . राजस्थानने आसामला अवघ्या ६९ धावांत गुंडाळले होते . आसामचे प्रशिक्षक सुनील जोशी यांनी खेळपट्टीबाबत नाराजी व्यक्त केली होती . आंध्रप्रदेश क्रिकेट संघटनेचे सचिव गोकाराजू गंगाराजू यांनी खेळपट्टीबाबत सावध पवित्रा घेतला आहे . ‘दोन्ही संघांना समान मदत करेल अशी खेळपट्टी आम्ही तयार केली आहे . सामना निकाली होईल अशी आशा आहे . रणजी आणि कसोटीची खेळपट्टी यात फरक असेल . भारत आणि न्यूझीलंड सामन्यावेळी खेळपट्टीत थोडा ओलसरपणा होता . मात्र खराब फटक्यांसह विकेट फेकल्याने न्यूझीलंडची घसरगुंडी उडाली . खेळपट्टीचा दोष नाही’ , असे गंगाराजू यांनी सांगितले .


अटीतटीच्या लढतीत चीनच्या टॅन झोंगयीचा विजय भारताची ग्रँडमास्टर द्रोणावली हरिकाला सलग तिसऱ्यांदा महिला जागतिक बुद्धिबळ अजिंक्यपद स्पध्रेत कांस्यपदकावर समाधान मानावे लागले . उपांत्य फेरीत मॅरेथॉन कोंडी फोडणाऱ्या ( टायब्रेकर ) लढतीत चीनच्या टॅन झोंगयीला ‘सरस वेळेच्या’ जोरावर विजयी घोषित करण्यात आले . या लढतीत हरिकाने अनेक संधी गमावल्या आणि त्यामुळे सामन्यातील रंजकता अधिक वाढली . अंतिम फेरीत टॅनसमोर युक्रेनच्या अॅना मुझीचुकचे आव्हान आहे . निर्णायक लढतीत ९९चालींनंतर सरस वेळेनुसार टॅनला विजयी जाहीर करण्यात आले . उपांत्य फेरीच्या दोन क्लासिकल लढतीत दोन्ही खेळाडूंनी पांढऱ्या मोहऱ्याने खेळण्याचा फायदा उचलताना १ - १ अशी बरोबरी साधली . त्यानंतर २५ मिनिटांचे दोन , १० मिनिटांचे दोन जलद आणि ५ मिनिटांच्या ब्लिट्झ सामन्यांतही निकाल बरोबरीत सुटल्यामुळे नाटय़मय स्थिती निर्माण झाली होती . ४ - ४ अशा बरोबरीनंतर निकालासाठी ‘अर्मागेड्डोन’ डाव खेळवण्यात आला . या डावात हरिकाकडे पाच मिनिटे , तर टॅनकडे चार मिनिटे होती . ६१व्या चालीनंतर प्रत्येक चालीसाठी खेळाडूंना तीन सेकंदाचा वाढीव वेळ देण्यात आला . या डावात काळ्या मोहऱ्यानिशी खेळणाऱ्या टॅनकडे एका मिनिटाचा कमी कालावधी होता आणि तिला बरोबरीही पुरेशी होती , परंतु हरिकाला विजय मिळवणे अनिवार्य होते . हरिकाने डावावर मजबूत पकड घेतली होती , परंतु विजय मिळवण्यासाठी हा प्रयत्न पुरेसा नव्हता . टॅननेही कडवा संघर्ष केला आणि चौथ्या मानांकित हरिकाचे डावपेच अपयशी ठरवले . डावावर पकड असूनही वेळेचे गणित जुळवण्यात हरिकाला अपयश आले . तत्पूर्वी , झालेल्या कोंडी फोडणाऱ्या डावात हरिकाने पहिला डाव १७ चालींमध्ये जिंकून १ - ० अशी आघाडी घेतली . त्यामुळे दुसऱ्या डावात तिला बरोबरीही पुरेशी होती , परंतु नशिबाचा कौल तिच्या बाजूने नव्हता . तिच्याकडून झालेल्या चुकांचा फायदा टॅनने उचलला आणि विजयासह १ - १ अशी बरोबरी साधली . त्यानंतर टॅनने पहिला विजय मिळवून आघाडी घेतली आणि या वेळी नशिबाने हरिकाला साथ देत पुढील डाव जिंकण्यात मदत केली . टॅनने ५ - ४ अशा फरकाने विजय मिळवून अंतिम फेरीत प्रवेश केला .


खजुरात जास्त प्रमाणात पोषणमूल्ये असल्याने आहारात याचा समावेश असावा असे म्हटले जाते . विशेषतः लहान मुले आणि महिलांनी खजूर खाल्ल्यास त्यांचे आरोग्य चांगले राहण्यास मदत होते . खजुरात ‘अ’ , ‘ब’ , ‘क’ जीवनसत्व आणि लोह असते . खजुरामुळे आपल्या शरीराला रोजची गरजेची असलेली पोषकतत्वे मिळत असल्याने खजुराला पूर्ण अन्न म्हटले जाते . वजन कमी असलेल्या लहान मुलांना रोज २ खजूर खाण्यास द्यावे . खजुरामध्ये मोठ्या प्रमाणावर डाएटरी फायबर उपलब्ध असतात . यामुळे कोलेस्ट्रॉल कमी होण्यास मदत होते . तसेच पचन देखील उत्तम राहण्यास मदत होते . १ . खजुरामध्ये लोह मोठ्या प्रमाणात असल्याने हिमोग्लोबिनची कमतरता भरुन काढण्यास खजूर अतिशय उपयुक्त असतात . खजुरात कॅल्शियमही जास्त प्रमाणात असल्याने हाडे मजबूत होण्यास मदत होते . २ . एखादवेळी शरीरातील ताकद अचानक कमी झाल्यासारखे वाटल्यास दोन ते तीन खजूर खावेत . खजुरात ग्लुकोज असल्याने एकदम तरतरी येते . ३ . खजुराच्या सेवनामुळे हृदयाचे आरोग्यही उत्तम राहण्यास मदत होते . ४ . खजूर त्वचेसाठी खूप चांगले आहे . खजूर खाण्यामुळे चेहऱ्याला तेजी येते . चेहऱ्यावरील सुरकुत्या कमी होण्यास मदत होते . त्वचा अधिक उजळ होण्यास मदत होते . ५ . खजुरात व्हिटॅमिन आणि प्रोटीन जास्त असतात . हे दोन्हीही घटक शरीरासाठी अतिशय आवश्यक असतात . त्यामुळे बारीक असणाऱ्या व्यक्तींनी रोज ४ ते ५ खजूर खाण्यास सुरुवात केली तर वजन वाढण्यास मदत होते . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मानवाचा वंश पुढे नेण्याच्या दृष्टीने महत्त्वाच्या अशा मासिक पाळीविषयी आजही बऱ्याच जणांमध्ये न्यूनगंड पाहायला मिळतो . त्यात गेल्या बऱ्याच दिवसांपासून सॅनिटरी पॅड , मासिक पाळी हे विषय चर्चेत आले आहेत . अचानक या मुद्द्यांवर सोशल मीडियावरही उघडपणे बोललं जात आहे . त्यामागचं कारण म्हणजे जीएसटी . सरकारने नव्याने लागू केलेल्या करप्रणालीमध्ये सॅनिटरी नॅपकिन्सवर १२ टक्के जीएसटी म्हणजेच वस्तू व सेवा कर लागू केला आहे . ज्याचा सध्या सर्वच स्तरांतून विरोध केला जातोय . यामध्ये बॉलिवूड कलाकारही मागे नाहीत . नुकत्याच एका कार्यक्रमाला माध्यमांशी संवाद साधताना अभिनेत्री रिचा चड्डाला यासंदर्भातच एक प्रश्न विचारण्यात आला . यावर तिने थेट शब्दांत जीएसटी आकारला जाऊ नये असं म्हटलं . याविषयी आपलं मत मांडताना रिचा म्हणाली , ‘माझं यावर असंच मत आहे की , जर पुरुषांना मासिक पाळी आली असती तर सॅनिटरी नॅपकिनवर कर आकारण्यात आला नसता . ’ यापुढेही तिने याविषयी ‘सर्वांच्याच आयुष्यात आई आहे . किंबहुना महिलांच्या शरीरातूनच सर्वांचा जन्म होतो . म्हणजे मासिक पाळीमुळेच वंश पुढे जातो आणि त्यासाठी महिलांकडून कर आकारला जाणार ? ’ , असं म्हणत एक महत्त्वाचा प्रश्नही सर्वांसमोर उपस्थित केला . रिचा नेहमीच तिच्या ठाम वक्तव्यांसाठी ओळखली जाते . यावेळीसुद्धा माध्यमांसमोर तिने सॅनिटरी नॅपकिन्सवर १२ टक्के कर आकारला जाऊ नये , असं म्हणत ही काही उधळपट्टी करण्याची गोष्ट नसून ही गरज आहे , हा महत्त्वाचा मुद्दा सर्वांसमोर ठेवला . तेव्हा आता याविषयी इतर कलाकारही त्यांची काय मतं मांडतात हे पाहणं महत्त्वाचं ठरणार आहे . जीएसटी लागू होण्यापूर्वी सॅनिटरी नॅपकिन्सवर ५ % कर आकारला जायचा . पण , नव्या करप्रणालीनुसार करात थेट १२ टक्क्यांनी वाढ झाली आहे . त्यामुळे देशभरातून सरकारच्या या नव्या करप्रणालीचा विरोध केला जात आहे . काही दिवसांपूर्वी तामिळनाडूतील महिलांनी पंतप्रधानांना सॅनिटरी नॅपकिन पाठवून या साऱ्याचा विरोध केला होता .


सध्या सगळीकडे दंगलचीच चर्चा आहे . १०० कोटींपेक्षाही अधिक कमाई केलेला हा सिनेमा आता एका वेगळ्याच वादात अडकला आहे . आमिर खानच्या ‘दंगल’ सिनेमात आपली व्यक्तिरेखा नकारात्मक दाखवल्याने पैलवान गीता फोगटचे खऱ्या आयुष्यातील प्रशिक्षक प्यारा राम मात्र नाराज झाले आहेत . सिनेमात आपली व्यक्तीरेखा नकारात्मक दाखवल्यामुळे प्रशिक्षक प्यारा राम सोंधी हे आता कायदेशीर कारवाई करण्याचा विचार करत आहेत . कोणतीही कायदेशीर कारवाई करण्याआधी ते आपल्या निकटवर्तीयांशी चर्चा करणार आहेत . “सिनेमात दाखवलेल्या माझ्या व्यक्तिरेखेबाबत मी आधी आमीरशी बोलणार आहे . आमीरसारख्या मोठ्या कलाकाराकडून मला ही अपेक्षा नव्हती , ” असेही ते म्हणाले . “लुधियानामध्ये सिनेमाचे शूटिंग सुरु असताना मी माझ्या तीन सहकाऱ्यांसोबत सेटवर गेलो होतो . तिथे आमची भेट आमीर खान आणि दिग्दर्शक नितेश तिवारी यांच्यासोबत झाली . पण त्यांनी सिनेमाच्या कोणत्याही सीनबाबत आमच्याशी चर्चा केली नाही . इतकेच नाही तर सिनेमात काय दाखवणार हेदेखील आम्हाला माहित नव्हते . हा सिनेमा महावीर फोगट यांच्या आयुष्यावर आधारित आहे , एवढचं मला माहित होते , ” असे प्यारा राम यांनी सांगितले . प्रशिक्षक प्यारा राम सोंधी यांच्या मते , “महावीर फोगट सज्जन व्यक्ती असल्याचे सगळ्यांनाच माहित आहे . त्यांनी कधीच आमच्या कामात हस्तक्षेप केला नाही . मुलींच्या सामन्यांवेळी ते अनेकवेळा नसायचेच . ‘दंगल’ पाहून आल्यानंतर माझ्या एका शिष्याने विचारलं की , २०१० कॉमनवेल्थ गेम्समध्ये तुम्हीच प्रशिक्षक होता ना ? . मी त्यावर हो म्हणालो . पुढे त्याने विचारले की , अंतिम सामन्याच्यावेळी तुम्ही गीताच्या वडिलांना खरंच एका खोलीत डांबले होते का ? ही माझ्यासाठी आश्चर्यकारक बाब होती , कारण असे काहीच घडले नव्हते . यावेळी राष्ट्रीय पुरुष संघाचे प्रशिक्षक विनोद कुमार यांनीही प्यारा राम सोंधी यांचे समर्थन केले आहे . “नॅशनल कॅम्पदरम्यान गीताचे वडील पटियालामध्ये एका भाड्याच्या खोलीत राहत होते . पण त्यांनी कधीही प्रशिक्षकांच्या कामात हस्तक्षेप केला नाही . कॉमनवेल्थ गेम्सदरम्यान , सुरक्षा एवढी कडेकोट होती की , असे काही करणे शक्यच नाही , ” असे विनोद कुमार म्हणाले . सिनेमामध्ये एका दृश्यात असे दाखवण्यात आले आहे की , गीताचा अंतिम सामना दाखवण्यात आला आहे . त्यावेळी प्रशिक्षक कट रचून तिच्या वडिलांना एका खोलीत डांबून ठेवतात . गीताच्या यशाचे श्रेय वडिलांना मिळू नये , यासाठी प्रशिक्षक हे कृत्य करतात . प्यारा राम म्हणाले की , सिनेमा रंजक बनवण्यासाठी हे सगळं केलं आहे , पण असं काहीही घडलेलं नव्हतं .


सध्या सगळीकडेच नववर्ष सेलिब्रेशनचा जल्लोष आहे . नववर्षानिमित्त टीव्हीवरही अनेक शो होतात . मालिकांत वेगळे ट्विस्टही आणले जातात . कलर्स वाहिनीवरील " झलक दिखला जा ' इट्स हॉट या डान्स शोतही एक वेगळी झलक पाहायला मिळणार आहे . नववर्षाच्या पूर्व संध्येला " झलक ' चे स्पर्धक खास परफॉर्म करणार आहेत . " दीवानी मस्तानी ' , " गणपती बाप्पा ' , " ए गणराया ' या गाण्यांवर एकापेक्षा एक परफॉर्मन्स पाहायला मिळणार आहेत . सगळ्यात महत्त्वाचे म्हणजे झलक चॅम्पियन ड्वेन डी जे ब्रावो हा सलमानच्या " ओ - ओ जाने जाना ' या गाण्यावर थिरकणार आहे . त्याबरोबरच या शोचे परीक्षकही काहीतरी " फॅक्टर ' घेऊन येणार आहेत . त्यामुळे प्रेक्षकांचा थर्टी फर्स्ट नक्कीच " हॉट ' होणार आहे .


भारताची जिम्नॅस्ट दीपा कर्माकर हिने ऐतिहासिक कामगिरी करत व्हॉल्ट प्रकारात अंतिम फेरीत स्थान मिळविले आहे . पात्रता फेरीत ती आठव्या स्थानी राहिली . ऑलिंपिकसाठी पात्र ठरलेली भारताची पहिली जिम्नॅस्ट असा लौकिक मिळवलेल्या दीपा कर्माकरने अंतिम फेरीत स्थान मिळविल्याने भारताला पदकाच्या आशा निर्माण झाल्या आहेत . रिओ ऑलिंपिकमध्ये दीपा कर्माकर व्हॉल्ट प्रकारात 14.850 गुण मिळविले . पात्रता फेरीत ती आठव्या स्थानावर राहिल्याने अंतिम फेरीसाठी ती पात्र ठरली आहे . दीपा ही त्रिपुराची रहिवाशी आहे . दीपाने व्हॉल्ट प्रकारात पहिल्या प्रयत्नातच 15.100 गुणांची कमाई केली . तर दुसऱ्या प्रयत्नात दीपाने 14.600 गुण मिळविले . तिने आपल्या खेळाडू सर्वांनाच आश्चर्यचकीत केले . कॅनडाची जिम्नॅस्ट शॅलोन ओल्सेन हिच्याकडून तिला कडवी लढत मिळाली . पण , ती अंतिम फेरीत प्रवेश करण्यात अपयशी ठरली . महिलांच्या व्हॉल्ट प्रकाराची अंतिम फेरी 14 ऑगस्टला रात्री 11.15 वाजता खेळविली जाईल . दीपाच्या या कामगिरीचे कौतुक करण्यात येत आहे . दीपाचे अनइव्हन बार , बॅलन्सिंग बिम आणि फ्लोअर एक्सरसाईजमधील आव्हान संपुष्टात आले . दीपाने अनइव्हन बारमध्ये 11.666 , बॅलन्सिंग बिममध्ये 12.866 आणि फ्लोअर एक्सरसाईजमध्ये 12.033 गुण मिळविले .


उन्हाळा सुरु झाला की अंगाची लाहीलाही सुरु होते . बाहेरच्या वातावरणाचा शरीरावर परिणाम होतो आणि शरीरही तापायला लागते . अशावेळी शरीराचे तापमान सामान्य करण्यासाठी उसाचा रस हा उत्तम पर्याय ठरु शकतो . पचायला जड असला तरीही शरीरात थंडावा निर्माण करण्यासाठी हा उत्तम उपाय असतो . मात्र हा रस स्वच्छ ठिकाणीच घ्यावा . तसेच तो पचायला जड असल्याने जास्त प्रमाणात घेतल्यास त्रास होऊ शकतो . मात्र उसाच्या रसात पोषक तत्व मोठ्या प्रमाणात असतात . कॅन्सरसारख्या गंभीर आजारांचा धोका टाळण्यासाठी उसाचा रस उत्तम उपाय ठरु शकतो . पाहूयात या रसाचे शरीराला होणारे नेमके फायदे १ . उसाचा रस आपली पचनशक्ती वाढवतो . यामुळे पचनसंस्था सुरळीत होते . २ . पोटाशी संबंधित अनेक आजार बरे करण्यास उसाचा रस आपली मदत करतो . यामुळे पोट साफ होते व बद्धकोष्ठतेसारखे अनेक विकार बरे होतात . ३ . पित्ताचा त्रास असणाऱ्यांनीही उसाचा रस प्यायला पाहिजे . त्यामुळे पित्त दूर होते . ४ . उसाचा रस प्यायल्याने हृदयाशी संबंधित अनेक रोगांपासून आपण स्वतःला वाचवू शकतो . हा प्यायल्याने हृदयविकाराचा झटका येण्याच्या शक्यता कमी होते . ५ . उसाच्या रसाने शरीरातील कोलेस्ट्रॉलचे प्रमाण कमी होते . शरीरातील धमन्यांचे कार्य सुरळीत होऊन त्यांच्यातील मळ बाहेर पडतो व शरीर स्वच्छ होते . ६ . जर तुम्ही कमी पाणी पीत असाल तर उसाचा रस नक्की प्या . उसाच्या रसाने शरीरातील द्रव्याचे प्रमाण वाढते . याने शरीरातली पाण्याची कमतरता भरून येईल व किडनी स्टोन सारख्या आजारांपासून तुम्ही स्वतःला वाचवू शकता . ७ . उन्हामुळे हात , पाय , डोळे यांची जळजळ होत असेल तर उसाचा रस घ्यावा . ८ . ज्यांना रोज गाडीवर उन्हातून फिरावे लागते . त्यांनीही उन्हापासून बचाव करण्यासाठी रोज दोन वेळा उसाचा रस प्यावा . ९ . उन्हामुळे येणारा थकवा दूर होण्यासाठीही उसाच्या रसाचा चांगला उपयोग होतो . १० . नाकातून रक्त येणे , लघवीला आग होणे , जळजळ होणे असे त्रास होणाऱ्यांनी रोज उसाचा रस प्यावा . हा रस उन्हात उभे राहून गटागटा न पिता शांतपणे बसून एक एक घोट प्यावा . शक्यतो रसात बर्फ घालणे टाळावे . रसाच्या गुऱ्हाळात स्वच्छता असेल याची काळजी घ्यावी . यंत्रापेक्षा लाकडी मशिनवर काढलेला रस केव्हाही जास्त चांगला असतो . वैद्य लीना बावडेकर , आयुर्वेदतज्ज्ञ


खरं तर घरातलं खाणं केव्हाही उत्तम . पण हल्ली शिक्षण आणि नोकरीमुळे अनेकांना बाहेर खाण्याशिवाय काही पर्यायच नसतो . तेव्हा बाहेरचं खाण्याची वेळ तुमच्यावर येत असेल तर काही गोष्टी आवर्जून करा . तसं बाहेरं खाणं हानिकारकच पण जर पर्याय नसला तर त्यातल्या त्यात काय खाल्लेले चांगले हे माहित असणे गरजेचं आहे . त्यामुळे आरोग्याच्या अनेक समस्या आपण टाळू शकतो . त्यामुळे बाहेर खाताना या गोष्टीचा नक्की विचार करा १ . बाहेर खाताना ते अन्न गरम व उकळून बनवलेलं असावं . कारण गरम केल्याने त्यात जंतू असण्याची शक्यता कमी होते . त्यानंतर त्या अन्नपदार्थात अजिनोमोटो नसावं . यामधेही इडली सांबार , डोसा सांबार खाणं उत्तम २ . शक्यतो तळलेले पदार्थ खाणे टाळलेले बरे . कारण अनेकदा वापरलेल्याच तेलाचा पुन्हा वापर केला जातो ३ . जर दुपारी किंवा रात्री जेवायच्या वेळेत बाहेर खायची वेळ आली तर चपाती किंवा गव्हाची रोटी सोबत भाजी असे खाता येईल . किंवा एखादा भाताचा प्रकारही चालू शकतो . ४ . कोणत्या तरी मधल्यावेळी बाहेर आहात आणि भूक लागली तर फळे खाणे केव्हाही चांगले . फळे बऱ्याचदा सहज उपलब्धही होतात . त्यातही केळ पोट भरणारे असते . फळे नको असतील तर राजगिरा लाडू , वडीही चालू शकेल . खजूरही खाता येतील . गार दूधही हल्ली दुकानांमध्ये उपलब्ध असते . वडा - पाव , सामोसा हे असे खाण्यापेक्षा काकड़ी खाण्याचा शारीराला फ़ायदा होईल व भूकही मरणार नाही . ५ . उन्हाच्या वेळेला बाहेर काही प्यायचे असल्यास कोक , पेप्सी यांपेक्षा उसाचा रस , ताक , शहाळं पाणी , कोकम सरबत पिऊ शकता . ६ . बऱ्याचदा वेळ थोडा असतो आणि भूक खूप असते . मग अशावेळी सॅंडविच हा चांगला पर्याय ठरु शकतो . परंतु ते चांगल्या ठिकाणी आणि शक्यतो भाजलेले खावे . त्याबरोबर फळ खाल्ल्यास ब्रेडमुळे होणारे त्रास कमी होऊ शकतात . ७ . अनेकदा आपण कामात अडकलेलो असतो . भुकेमुळे पित्तासारखे होऊन मळमळ होत असते . अशावेळी लगेच खाणेही शक्य नसते . अशावेळी पटकन गार दूध प्यावे आणि पेढे खावेत . नाहीतर खूप वेळ पोट रिकामे राहिल्याने नंतर डोक दुखू शकते . ८ . बाहेर असतांना भूक लागल्यावर अजिबात रिकाम्यापोटी चहा पिऊ नये . त्याने पित्त वाढते . चहा पिण्याची सवय असल्याने पित्त झाल्याचे जाणवत नाही . मात्र एखादवेळी अचानक हे पित्त उसळते . ९ . काही लोकांना रोजच सकाळचा नाश्ता बाहेर करावा लागतो . त्यांनी रोज वड़ापाव , सामोसा असे पदार्थ खाणे टाळावे . त्याऐवजी पोहे , उपमा , पराठा , इडली हे पदार्थ खावे . १० . बऱ्याचदा ४ ते ६ च्या दरम्यान बाहेर असू अणि भूक आहे तर काय खावे असा प्रश्न कायमच पडतो . अशावेळी एखादी भेळ आणि फळांचा रस असे कधीतरी चालू शकेल . मात्र रोज भेळ , पाणीपुरी खाल्ल्याने पित्त होउ शकते . ११ . संध्याकाळी भूकेच्या वेळी बाहेर खाण्यापेक्षा साळीच्या लाहया , उकडलेला मका , भाजलेले कणिस , दाण्याची चिक्की किंवा लाडू खावे . हल्ली बाजारात नाचणी , मूग यांचे लाडूही मिळतात . ते खाल्ले तरी पौष्टीक व पोटभरीचे खाणे होते . श्रुती देशपांडे , आहारतज्ज्ञ


फलंदाज ते कर्णधार १९६६ साली भारतीय संघात प्रवेशाची संधी मिळाल्यावर त्यांनी एक शैलीदार आक्रमक फलंदाज म्हणून नावलौकीक प्रस्थापित केला . तिसऱ्या क्रमांकावरील भरवशाचा फलंदाज तसेच स्लीपमधील उत्कृष्ट क्षेत्ररक्षक म्हणून त्यांनी संघातील स्थान भक्कम केले . भारतीय संघाचे कर्णधारपद त्यांच्याकडे १९७१ साली सोपवण्यात आले होते . त्यांना भारत सरकारने १९६७ साली अर्जुन पुरस्कार तर १९७२ साली पद्मश्री पुरस्कार देऊन गौरविण्यात आले . कर्णधारपदावरील यश १९७१ साली कर्णधारपद सोपवले गेल्यानंतर इंग्लंडविरुद्ध पहिला मालिकाविजय मिळवून देण्याची कामगिरी त्यांच्या नेतृत्वाखालील संघाने करून दाखवली होती . तीन कसोटी सामन्यांच्या मालिकेत दोन सामने अनिर्णीत राखले तर एक सामना भारताने जिंकून ही मालिका १ - ० अशी जिंकली होती . त्यानंतर वेस्ट इंडिजविरुद्धच्या पाच कसोटी सामन्यांच्या मालिकेत भारतीय संघाने चार कसोटी अनिर्णीत राखले तर एक सामना जिंकून घेत १ - ० असा मालिकाविजय संपादन केला होता . त्यानंतर पुन्हा १९७२ - ७३ सालच्या इंग्लंड दौऱ्यात भारताने पुन्हा इंग्लंडला लोळवले . विशेष म्हणजे त्यात भारताने २ - १ असा विजय प्राप्त केला होता . निवृत्तीनंतरचा कालावधी १९९०च्या दशकात भारतीय क्रिकेटचे व्यवस्थापक म्हणून त्यांनी कामकाज पाहिले . त्यावेळी भारतीय संघाच्या कर्णधारपदी मोहम्मद अझरुद्दीन होता . भारतीय कसोटीपटू , कर्णधार , व्यवस्थापक तसेच राष्ट्रीय निवड समितीचे अध्यक्षपद अशी अनेक पदे त्यांनी भूषवली आहेत . केवळ लाला अमरनाथ आणि चंदू बोर्डे यांनाच ही मानाची पदे मिळाली होती . अजित लक्ष्मण वाडेकर * फलंदाजी : डावखुरे शैलीदार फलंदाज * गोलंदाजी : डावखुरी मध्यमगती * भारतीय संघातील कारकीर्द * कसोटी पदार्पण : १३ डिसेंबर १९६६ वेस्ट इंडिज विरुद्ध * अखेरची कसोटी : ४ जुलै १९७४ इंग्लंड विरुद्ध * एकदिवसीय पदार्पण : १३ जुलै १९७४ इंग्लंड विरुद्ध * अखेरचा एकदिवसीय सामना : १५ जुलै १९७४ इंग्लंड विरुद्ध * स्थानिक संघ : बॉम्बे ( मुंबई ) , शिवाजी पार्क जिमखाना कारकीर्द आकडेवारी स्पर्धा कसोटी एकदिवसीय सामने ३७ २ धावा २११३ ७३ सरासरी ३१ . ०७ ३६ . ५० शतके / अर्धशतके १ / १४ ० / १ सर्वोत्तम कामगिरी १४३ ६७ अजित वाडेकर यांनी भारतीय क्रिकेटला महत्त्वपूर्ण योगदान दिले आहे . महान फलंदाज आणि निपुण संघनायक ही त्यांची ओळख होती . त्यांच्या नेतृत्वाखालील भारताने परदेशात संस्मरणीय विजय संपादन केले होते , ज्यांची क्रिकेट इतिहासात नोंद घेतली गेली . निवृत्तीनंतर त्यांनी क्रिकेट प्रशासनातही रस घेतला . त्यामुळेच त्यांच्या निधनामुळे भारतीय क्रिकेटमध्ये पोकळी निर्माण झाली आहे . – नरेंद्र मोदी , पंतप्रधान भारतीय संघाचे समर्थ नेतृत्व वाडेकर यांनीच करून दाखवले होते . त्यांच्या त्या नेतृत्वामुळेच भारताला वेस्ट इंडिज आणि इंग्लंडसारख्या दमदार संघांविरुद्ध मालिकाविजय मिळवणे शक्य झाले होते . भारतीय क्रिकेटचे समर्थ नेतृत्व हरपले आहे . – हर्षां भोगले , समालोचक सलग तीन मालिकांपैकी दोन मालिका विदेशी भूमीवर तर एक मालिका भारतात जिंकून दाखवण्याची अफलातून कामगिरी वाडेकर यांनी करून दाखवली होती . ही कामगिरी अन्य कुणालाही शक्य झालेली नाही . आमचे काही बाबतीत मतभेद असले तरी एकमेकांबद्दल आदर होता . – बिशनसिंग बेदी , माजी फिरकीपटू परदेशी भूमीवरील मालिका विजय संपादनातील सर्वाधिक यशस्वी भारतीय कर्णधाराला गमावणे , हा भारतीय क्रिकेटच्या दृष्टीने अत्यंत मोठा धक्का आहे . सर्व क्रिकेटप्रेमी वाडेकर कुटुंबियांच्या दुःखात सहभागी आहेत . – रवी शास्त्री , भारताचे मुख्य प्रशिक्षक


गेल्या काही दिवसांपासून मुंबईकरांना उकाड्याने हैराण केले होतं . पण मागील दोन दिवसांपासून तापमानात घट झाल्याचे दिसून आले आहे . सोमवारी मुंबईचे किमान तापमान २० . ४ अंशावर येऊन ठेपले तर शनिवारी २१ . ६ अंशाची नोंद झाली होती . किमान तापमानात घट नोंदविण्यात येत असल्याने येत्या काही दिवसांमध्ये मुंबईकरांना थंडीची हुडहुडी भरणार आहे . उत्तरेत अजून थंडीची चाहूल लागलेली नाही . उत्तरेतून थंड वारे येऊ लागले की , मग तापमानात घट दिसेल . सध्या मुंबईचे किमान तापमान नोव्हेंबरच्या सरासरी किमान तापमानाएवढेच आहे . कमाल तापमानही सरासरीच्या आसपास आहे . राज्याचा विचार करता अनेक ठिकाणचे किमान तापमान अद्याप म्हणावे तसे खाली उतरले नाही . मात्र तरीही राज्यात ठिकठिकाणी हवामान काहीसे थंड आहे . रात्री गारवा आणि दुपारी कडक ऊन अशा काहीशा दुहेरी वातावरणाला नागरिकांना सामोरे जावे लागत आहे . महिन्याभरापासून मुंबईकरांना ऊन आणि उकाड्याने हैराण केले होते . मुंबईचे कमाल तापमान ३७ अंशावर पोहचले होते . तब्बल तीन एक वेळा ३७ अंश तापमान नोंदविण्यात आले होते . कमाल तापमानात काही अंशी चढ उतार नोंदविण्यात येत होते . मात्र ऊन आणि उकाडा काही कमी होत नव्हता .


युवा वेगवान गोलंदाज मानसी जोशी हिने केलेली भेदक गोलंदाजी व त्यानंतर सलामीवीर स्मृती मानधनाने केलेल्या फटकेबाजीच्या बळावर भारतीय महिला संघाने पहिल्या एकदिवसीय क्रिकेट सामन्यात श्रीलंकेवर तब्बल ९ विकेट व १८१ चेंडू राखून दणदणीत मात केली . या विजयासह भारताने तीन सामन्यांच्या या मालिकेत १ - ० अशी आघाडी घेतली . श्रीलंकेने दिलेले अवघ्या ९९ धावांचे लक्ष्य भारताने १९ . ५ षटकांतच गाठले . नाणेफेक जिंकून प्रथम फलंदाजी करणाऱ्या श्रीलंकन फलंदाजांची भारतीय गोलंदाजांपुढे पुरती भंबेरी उडाली . प्रसादनी विराक्कोडीला ( २ धावा ) बाद करत मानसीने श्रीलंकेला ८ धावांवरच पहिला धक्का दिला . अनुभवी झुलन गोस्वामीनेसुद्धा निपोनी हंसिकाला यष्टिरक्षक तानिया भाटियाकडे झेलबाद करत त्यांची अवस्था आणखी बिकट केली . ठरावीक अतंराने एकामागोमाग एक फलंदाज बाद झाल्याने श्रीलंकेचा संघ ५० षटकांच्या आतच गारद होणार अशी चिन्हे दिसू लागली . कर्णधार चामरी अटापट्टू ( ३३ ) व सातव्या क्रमाकांवर फलंदाजीला आलेल्या श्रीपली विराक्कोडी ( २६ ) या दोघांव्यतिरिक्त एकाही फलंदाजाला विशीसुद्धा ओलांडता आली नाही . त्यामुळे , श्रीलंकेचा डाव ३५ . १ षटकांत ९८ धावांवर संपुष्टात आला . भारतासाठी मानसीने १६ धावांत सर्वाधिक तीन , तर झुलन व पूनम यादव यांनी प्रत्येकी दोन बळी मिळवले . प्रत्युत्तरात स्मृती आणि पूनम राऊत यांनी अगदी आरामात फलंदाजी करत पहिल्या विकेटसाठी १८ . ४ षटकांतच ९६ धावांची भागीदारी रचली . स्मृतीने नेहमीच्या शैलीत फटकेबाजी करताना ७६ चेंडूंत ११ चौकार व २ षटकारांसह नाबाद ७३ धावा काढल्या . मागील सहा सामन्यांतील स्मृतीचे हे पाचवे अर्धशतक ठरले . इनोका रणवीराने पूनमला २४ धावांवर बाद करत श्रीलंकेला सामन्यातील पहिले यश मिळवून दिले . मात्र कर्णधार मिताली राजच्या साथीने स्मृतीने भारताच्या विजयावर शिक्कामोर्तब केले . एकदिवसीय क्रिकेटमध्ये मितालीच्या कर्णधारपदाखाली भारताचा हा ७२वा विजय ठरला . तिने इंग्लंडच्या चालरेट एडवर्डसचा ७१ सामन्यांचा विक्रम मागे टाकला . मालिकेतील दुसरा सामना १३ सप्टेंबर रोजी खेळला जाणार आहे . आंतरराष्ट्रीय क्रिकेट परिषदेतर्फे ( आयसीसी ) या महिला अजिंक्यपद स्पर्धेचे आयोजन करण्यात आले आहे . संक्षिप्त धावफलक : श्रीलंका – ३५ . १ षटकांत सर्वबाद ९८ ( चामरी अटापट्टू ३३ , श्रीपली विराक्कोडी २६ ; मानसी जोशी ३ / १६ ) ; भारत – १९ . ५ षटकांत १ बाद १०० ( स्मृती मानधना नाबाद ७३ , पूनम राऊत २४ )


बॉलिवूडचा निर्माता आणि दिग्दर्शक करण जोहर आणि अभिनेत्री काजोल यांच्यातील मैत्रीमध्ये दरी निर्माण झाल्याची चर्चा अनेक दिवसांपासून रंगली आहे . ऐ दिल है मुश्किल आणि शिवाय हे दोन्ही चित्रपट एकाच दिवशी प्रदर्शित झाले होते . त्यामुळे करण आणि काजोलच्या मैत्रीत दुरावा आला होता . त्यांच्यातील या वादावर गेले बरेच दिवस बॉलीवूड वर्तुळात चर्चा होत होत्या . करणने ‘अन सुटेबल बॉय’ या त्याच्या आत्मचरित्रामध्ये काजोल आणि त्याच्यातील मैत्रीचा उल्लेख केला होता . मात्र , त्यावेळी काजोलने याविषयी मौन बाळगणे पसंत केले होते . पण , आता एका संकेतस्थळाला दिलेल्या मुलाखतीत या ४२ वर्षीय अभिनेत्रीने भाष्य केले आहे . नाती ही फार गुंतागुंतीची असतात असे काजोलचे म्हणणे आहे . याविषयी बोलताना काजोल म्हणाली की , नाती फार गुंतागुंतीची असतात , असे मला वाटते . याचा बॉलीवूडशी काहीही संबंध नाही . पण , करण जोहरसोबत जे काही झाले त्याविषयी मला काहीही बोलण्याची इच्छा नाही . करणने ‘अन सुटेबल बॉय’ या आत्मचरित्रामध्ये काजोल सोबतच्या मैत्रीबद्दल लिहिताना म्हटलेले की , ‘ तिच्या पतीच्या चित्रपटामध्ये अडथळा आणण्यासाठी मी लाच दिल्याचे माझ्यावर आरोप केले जात आहेत . यामुळे मी दुखावलो गेलोय किंवा मला याचा त्रास होतोय , असेही मी म्हणू शकत नाही . मला फक्त हे सर्व पुसून टाकायचे आहे . या सर्व प्रकरणावर तिने ‘शॉकिंग’ असे ट्विट केले त्याचवेळी मी समजून गेलो की आता सर्व संपले आहे . ती माझ्या आयुष्यात कधीच परत येणार नाही . मला वाटते तिलाही हेच हवे आहे . एका वेळी ती माझ्या आयुष्याचा अविभाज्य भाग होती , पण तिने माझ्या २५ वर्षाच्या मैत्रीकडे पाठ फिरवली आहे . माझ्या मनात तिच्याविषयी ज्या काही भावना होत्या त्या आता नष्ट झाल्या आहेत . आता माझ्या मनात तिच्यासाठी स्थान नाही . ’ मात्र , इतके होऊनही काजोलने त्यावर काहीच खुलासा केला नव्हता . पण , काजोलचा पती आणि अभिनेता अजय देवगण याने गेल्यावर्षी ऑक्टोबर महिन्यात यावर प्रतिक्रिया दिली होती . तो म्हणालेला की , आमचे काही वाद आहेत . पण आमच्यातील वाद व्यावसायिक नसून पूर्णपणे खासगी आहेत आणि आमच्या या खासगी वादांबद्दल मला काहीही बोलायचे नाही . ‘कुछ कुछ होता है’ , ‘कभी खुशी कभी गम’ , ‘माय नेम इज खान’ अशा विविध चित्रपटांच्या माध्यमातून काजोलने करणसोबत काम केले आहे . त्यांच्या मैत्रीची चर्चाही सर्वदूर सुरुच असते . कोणत्याही चित्रपटाच्या निर्मितीवेळी काजोल ही करणची पहिली पसंती असायची .


हळुवार चालणे हे स्मृतिभ्रंश आजार असल्याचे सूचित करत असल्याचे संशोधकांना आढळले आहे . ज्या वृद्धांना स्मृती आणि समजून घेण्याची क्षमता कमी होती , त्यांची चालण्याची गती अतिशय हळुवार असल्याचे संशोधकांना आढळले आहे . मात्र हळुवार चालण्याची इतरही कारणे असू शकतात , असे संशोधकांनी सांगितले आहे . हळुवार चालणे आणि मानसिक आरोग्य बिघडणे यांचा परस्पर संबंध आहे . स्मृती आणि समजून घेण्याची क्षमता यासाठी आवश्यक असणाऱ्या डाव्या हिप्पोकॅम्पसचे आंकुचन झाल्याचे संशोधकांना आढळले . मेंदूचा हा भाग आंकुचन होणे याचा हळुवार चालणे आणि समजून घेण्याची क्षमता कमी होणे याचा परस्पर संबंध आहे . मंद चाल दीर्घकाळ राहिल्याने समजून घेण्याची क्षमता कमी होते . अभ्यासातील सहभागी लोक अनेक वेळा मंदगतीने चालले . मात्र जे इतर सोबत्यांपेक्षा ० . १ सेकंदाने कमी चालत होते , त्यांना मानसिक आजार होण्याचा धोका ४७ टक्क्यांनी वाढत असल्याचे , संशोधकांना आढळले . स्नायूू कमकुवत होणे , गुडघ्याचे दुखणे आणि आजार , मधुमेह , हदयरोग आणि उच्च रक्तदाब यामुळेही चालण्याची गती कमी होत असल्याचे संशोधकांनी सांगितले . सेकंदाचा काही भाग हा सूक्ष्म असतो . मात्र १४ वर्षांपेक्षा अधिक अभ्यास केल्यानंतर आपल्या हे लक्षात येईल , असे पिट्सबर्ग विद्यापीठाचे साहाय्यक प्राध्यापक आंद्रिया रूसो यांनी म्हटले आहे . संशोधकांनी यासाठी ७० ते ७९ वयादरम्यानच्या १७५ वृद्धांचा अभ्यास केला . १४ वर्षांच्या अभ्यासामध्ये ज्या वृद्धांची चालण्याची गती कमी होती , त्यांना स्मृतिभ्रंशाचा आजार असल्याचे अभ्यासात दिसून आले . हे संशोधन न्यूरोलॉजी या नियतकालिकामध्ये प्रसिद्ध करण्यात आले आहे .


सिडनी : दुखापतींनी त्रस्त झालेला सलामीवीर ऍरॉन फिंचसाठी राखीव खेळाडू म्हणून पीटर हँड्सकोम्बला ऑस्ट्रेलियन क्रिकेट संघात पाचारण करण्यात आले आहे . भारताविरुद्धच्या महत्त्वपूर्ण मालिकेच्या सलामीच्या सामन्यापूर्वीच ऑस्ट्रेलियाला हा धक्का बसला आहे . भारत आणि ऑस्ट्रेलियामध्ये येत्या रविवारपासून पाच सामन्यांच्या मालिकेस सुरवात होत आहे . धडाकेबाज सलामीवीर फिंचला या दौऱ्यापूर्वीच दुखापत झाली होती . त्यातून सावरत असतानाच गुरुवारी ( ता . 14 ) झालेल्या सराव सामन्यामध्ये फिंचची दुखापत पुन्हा उफाळून आली . यामुळे मालिकेतील पहिल्या काही सामन्यांसाठी फिंचला विश्रांती दिली जाऊ शकते . यासाठी हँड्सकोम्बला पाचारण करण्यात आले आहे . बांगलादेशमध्ये नुकत्याच झालेल्या कसोटी मालिकेमध्ये हँड्सकोम्ब ऑस्ट्रेलियन संघात होता . ही मालिका संपल्यानंतर तो नुकताच मायदेशी परतला होता . त्यानंतर आता पुन्हा त्याला भारतात दाखल होण्यास सांगण्यात आले . रविवारी होणाऱ्या पहिल्या सामन्यासाठी हँड्सकोम्ब उपलब्ध असेल , असे ऑस्ट्रेलियन संघ व्यवस्थापनाने सांगितले . फिंचच्या अनुपस्थितीत डेव्हिड वॉर्नरच्या साथीत सलामीला उतरण्यासाठी हँड्सकोम्बशिवाय ट्रॅव्हिस हेडचाही पर्याय ऑस्ट्रेलियाकडे आहे .


धकधक गर्ल माधुरी दीक्षितने " एक दोन तीन . . . ' या गाण्यावर बहारदार नृत्य करून सर्वांना थिरकायला लावलं होतं . आजही हे गाणं एव्हरग्रीन आहे . आता म्हणे या गाण्याचं नवं व्हर्जन रसिकांच्या भेटीला येणार आहे . टायगर श्रॉफ आणि दिशा पटनी यांची मुख्य भूमिका असलेला आगामी चित्रपट " बागी - 2 ' मध्ये हे गाणं पाहायला मिळणार आहे आणि या गाण्यावर थिरकणार आहे अभिनेत्री जॅकलिन फर्नांडिस . लक्ष्मीकांत - प्यारेलाल यांच्या चालीवर बनलेल्या " एक दो तीन ' या गाण्याला अलका याज्ञिक यांनी स्वरसाज दिला होता . सरोज खान यांनी हे गाणे कोरिओग्राफ केलं होतं . आता याच गाण्याचं नवं व्हर्जन दिग्दर्शक अहमद खान आणत आहेत . माधुरीच्या या गाण्याला लोकांनी अक्षरशः डोक्यावर घेतलं होतं . आता जॅकलिनचं आयटम सॉंग प्रेक्षकांच्या पसंतीस उतरतं का , हे पाहावं लागेल .


हिंदी सिनेमातील अष्टपैलू अभिनेत्री म्हणून ओळखल्या जाणाऱ्या श्रीदेवीने चित्रपटसृष्टीतील एक काळ खऱ्या अर्थाने गाजवला . आपल्या अभिनयाबरोबरच आपल्या नृत्याने तिने आपल्या चाहत्यांवर भुरळ घातली होती . १९७९ मध्ये आपल्या अभिनयाला सुरुवात केली आणि पुढे २० वर्षांचा काळ गाजवला . हवाहवाई गर्ल म्हणून ओळखल्या जाणाऱ्या श्रीदेवीने बॉलिवूडबरोबरच मल्याळम , कन्नड , तेलगू चित्रपटसृष्टीही गाजवली . ‘सदमा’ , ‘हिम्मतवाला’ , ‘जाग उठा इन्सान’ , ‘अक्लमंद’ , ‘इंकलाब’ , ‘तोहफा’ , ‘सरफ़रोश’ , ‘बलिदान’ , ‘नया कदम’ , ‘नगीना’ , ‘घर संसार’ , ‘नया कदम’ , ’मकसद’ , ‘सुल्तान’ , ‘हल्ला बोल’ , ‘इंग्लिश विंग्लिश’ यांसारख्या तब्बल १०० हुन अधिक चित्रपटात त्यांनी काम केले आहे . या चित्रपटांमधील त्यांची गाणी आजही रसिकांच्या मनात रुंजी घालत आहेत आणि राहतील . पाहूयात कोणती आहेत ही गाणी… ताथय्या ताथय्या… ( हिम्मतवाला ) १९८० च्या दशकात गाजलेले नैनो मे सपना , सपनो मे सजना हे श्रीदेवींचे गाजलेले गाणे होते . त्यानंतर हे गाणे तमन्ना भाटीया आणि अजय देवगण हे गाणे शूट केले होते . पण श्रीदेवी यांचे हे गाणे कायमच लक्षात राहीले आणि इथून पुढेही राहील . मै नागीन तू सपेरा ( नगिना ) नगिना या श्रीदेवीच्या गाजलेल्या चित्रपटातील मै नागिन हे त्यांचे गाणे भलतेच गाजले होते . त्यानंतर अनेक अभिनेत्रींनी नागीन डान्स केला पण श्रीदेवीचा हा डान्स विशेष गाजला आणि इथून पुढेही तो कायमच लक्षात राहील . हवा - हवाई ( मिस्टर इंडिया ) आता या काळातही रसिकांची पाऊले ज्या गाण्यावर सहज थिरकतील असे हवाहवाई हे गाणे म्हणजे श्रीदेवीचा एक दमदार परफॉर्मन्स होता . हा चित्रपटही त्या काळात मोठ्या प्रमाणात गाजला होता . त्यामुळे नुकत्याच प्रसिद्ध झालेल्या तुम्हारी सुलू या चित्रपटातही हे गाणे पुन्हा एकदा वापरले गेले . मेरे हाथो मै नौ नौ चुडीया है ( चाँदनी ) यश चोप्रा यांच्या चाँदनी चित्रपटात प्रेमाचा त्रिकोण साकारण्यात आला होता , या सिनेमातले मेरे हाथोमें नौ नो चुडिया हैं , थोडा ठहरो सजन मजबुरीयाँ हैं हे गाणे खास गाजले . या गाण्यातील तिचा लुक आणि तिचा पेहराव याची फॅशनही ट्रेंड झाली होती . काटे नही कटतें ये दिन ये रात ( मिस्टर इंडिया ) मिस्टर इंडिया चित्रपटातील आणखी एक गाजलेले गाणे म्हणजे काटे नही कटते हे गाणे आजवरचे सगळ्यात बोल्ड गाणे म्हणून प्रसिद्ध आहे . ९० च्या दशकात त्याआधी इतके बोल्ड गाणे चित्रित झाले नव्हते .


प्रो - कबड्डीच्या पाचव्या पर्वातील नवोदीत संघ तामिळ थलायवाजने अखेरच्या सामन्यात विजय मिळवत शेवट गोड केला आहे . गतविजेत्या पाटणा पायरेट्सला ४० - ३७ अशा फरकाने पराभूत करुन तामिळ थलायवाजने आगामी पर्वात आपला संघ नव्या जोमाने उतरेल असा संदेश सर्वांना दिला आहे . पाटणा पायरेट्सच्या पराभवामुळे बंगाल वॉरियर्सने ‘ब’ गटात पहिलं स्थान पटकावलं आहे . या फेरीत पाटण्याला साखळी फेरीत आणखी एक सामना खेळायचा आहे , मात्र तरीही बंगालच्या पहिल्या स्थानाला ते धक्का लावू शकणार नाहीत . तामिळ थलायवाजच्या संघासाठी आजच्या विजयाचा शिल्पकार ठरला तो कर्णधार अजय ठाकूर . अजयने पहिल्या सत्रापासून आक्रमक खेळ करत सामन्यात चढाईत १४ गुणांची कमाई केली . त्याला के . प्रपंजनने ११ गुणांची कमाई करत तोलामोलाची साथ दिली . तामिळ थलायवाजच्या या जोडगोळीने सामन्याच्या पहिल्या मिनीटापासून आक्रमक खेळ करत पाटणा पायरेट्सची बचावफळी उध्वस्त केली . विशाल माने , सचिन शिंगाडे यासारख्या कसलेल्या बचावपटूंना अजय आणि प्रपंजनवर अंकुश लावणं जमतं नव्हतं . ज्याचा या दोन्ही खेळाडूंनी चांगलाच फायदा घेतला . चढाईपटूंप्रमाणे तामिळ थलायवाजच्या बचावपटूंनीही आजच्या सामन्यात आपली चमक दाखवली . दर्शन , अमित हुडा आणि अनिल कुमार या त्रिकुटाने सामन्यात ९ गुणांची कमाई केली . पाटणा पायरेट्सकडून सामन्यात परतण्याचा प्रयत्न करणाऱ्या कर्णधार प्रदीप नरवालला सतत बाद करण्यात तामिळच्या या त्रिकुटाला यश आलं . गतविजेत्या पाटणा पायरेट्सने मात्र या सामन्यात निराशाजनक खेळ केला . कर्णधार प्रदीप नरवाल आणि त्याचा साथीदार मोनू गोयतचा अपवाद वगळता एकाही खेळाडूला आपली छाप पाडता आली नाही . प्रदीप नरवालने सामन्यात पाटण्याकडून एकाकी झुंज देत २० गुणांची कमाई केली . त्याला मोनू गोयतने ७ गुण मिळवत सामन्यात परतण्याचा जोरदार प्रयत्न केला . मात्र बचावपटूंच्या निराशाजनर कामगिरीमुळे त्यांच्या प्रयत्नांवर पाणी पडलं . विशाल माने , सचिन शिंगाडे आणि इतर बचावपटूंनी आज पाटण्याच्या प्रशिक्षकांना चांगलच निराश केलं . विशाल आणि सचिनचा खेळ पाहता प्रशिक्षक राममेहर सिंह यांनी पहिल्याच सत्रात दोन्ही महाराष्ट्राच्या खेळाडूंना बाहेर बसवण्याचा निर्णय घेतला . मात्र यानंतर संघात संधी मिळालेल्या इतर खेळाडूंनाही फारशी चांगली कामगिरी करता आली नाही . जवाहर डागरने अखेरच्या सत्रात आपल्या संघासाठी ४ गुण मिळवले मात्र तोपर्यंत तामिळ थलायवाजने सामन्यावर आपली पकड मजबूत बसवली होती . तामिळ थलायवाजचा कर्णधार अजय ठाकूरने या पर्वात चढाईत आपल्या संघासाठी २०० हून अधिक गुणांची कमाई केली . त्यामुळे पुढच्या सत्रात अजय ठाकूरचा हा संघ कशी कामगिरी करतोय याकडे सर्वांचं लक्ष असणार आहे .


प्रख्यात अभिनेता आमीर खान ‘दंगल’ या चित्रपटाच्या प्रदर्शनाच्या पाश्र्वभूमीवर उद्या ( सोमवारी ) कुस्तीसाठी देशभर प्रसिद्ध असलेल्या कोल्हापुरात येणार आहे . हिंदकेसरी दादू चौगुले मार्गदर्शन करत असलेल्या मोतीबाग तालमीला तो भेट देणार आहे . तत्पूर्वी , चौगुले यांच्या निवासस्थानी तो खास बनवलेली कोल्हापुरी थंडाई चाखणार आहे . आमीर खान याच्या दौऱ्याला चौगुले यांनी दुजोरा दिला . एक चोखंदळ अभिनेता अशी आमीर खान याची सिनेजगतात ओळख आहे . तूर्तास , सध्या चच्रेत असलेल्या ‘दंगल’ या चित्रपटामध्ये आमीर खान कुस्तीपटू महावीरसिंग फोगट यांच्या भूमिकेत झळकणार आहे . महत्त्वाकांक्षी वडिलांची त्यांच्या मुलींना प्रोत्साहन देण्याची सत्यकथा या चित्रपटात साकारण्यात आली आहे . नीतेश तिवारी दिग्दíशत या चित्रपटामध्ये रसिकांना आमीर खान विविध रूपांमध्ये दिसणार आहे . ‘म्हारी छोरिया छोरोसे कम हैं के’ , असे म्हणणारा आमीर खान या चित्रपटाद्वारे २३ डिसेंबरला प्रेक्षकांच्या भेटीस येणार आहे . असा हा आमीर ‘दंगल’ या चित्रपटाच्या प्रदर्शनाच्या पाश्र्वभूमीवर उद्या कोल्हापुरात येणार आहे . आमीर खानला कोल्हापूरला येण्यासाठी हिंदकेसरी दादू चौगुले यांनी निमंत्रण दिले होते .


बहुतेक आजार हे दूषित पाण्यामुळे होतात . त्यामुळे नेहमी स्वच्छ व शुद्ध पाणी प्यावे , असा सल्ला वैद्यकीय तज्ज्ञ देतात . मात्र अनेक विकसनशील आणि अविकसित देशांमध्ये पाण्याचे शुद्धीकरण क्वचितच केले जाते . मात्र आता शास्त्रज्ञांनी पाण्याच्या शुद्धीकरणाची सोपी व कमी खर्चीक पद्धत शोधून काढली आहे . ग्राफिन ऑक्साइड आणि सूर्यप्रकाश यांच्या साहाय्याने पाण्याचे शुद्धीकरण करण्यात येणार आहे . वॉशिंग्टन विद्यापीठातील संशोधक यावर संशोधन करत आहेत . या संशोधकांच्या गटातील प्रा . श्रीकांत सिंघमनेनी यांनी सांगितले की , या पद्धतीनुसार दूषित पाणी शुद्ध आणि पिण्यायोग्य करण्यात येणार आहे . त्याचा उपयोग अनेक विकसनशील आणि अविकसित देशांना होणार आहे . भारतासह मुबलक सूर्यप्रकाश असणाऱ्या अनेक देशांसाठी ही पद्धत फायदेशीर आहे . दूषित पाणी घेऊन जर त्याचे शास्त्रज्ञांनी सांगितलेल्या पद्धतीने बाष्पीभवन केल्यास पाण्याचे शुद्धीकरण होऊ शकते , असे सिंघमनेनी यांनी सांगितले . ही पद्धती अत्यंत सुलभ असल्याचे सिंघमनेनी म्हणाले . त्यासाठी ग्राफेन ऑक्साइडचा उपयोग करण्यात आला आहे . ग्राफेन ऑक्साइडच्या सपाट भागाचा बॅक्टेरियानिर्मिती करणाऱ्या सेल्युलोजसोबत वापर करून एक बायोफोम तयार करण्यात आला आहे . या बायोफोमद्वारे पाणी शुद्ध होत असल्याचे सिंघमनेनी यांनी सांगितले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


शाओमी कंपनीचा नवा बजेट स्मार्टफोन रेडमी 6 खरेदी करण्याची आज संधी आहे . फ्लिपकार्ट आणि mi . com या संकेतस्थळांवर आज हा फोन विक्रीसाठी उपलब्ध आहे . याच महिन्यात रेडमी 6 , रेडमी 6ए आणि रेडमी 6 प्रो हे तीन स्मार्टफोन कंपनीने लॉन्च केले होते . रेडमी 6 ची खासियत म्हणजे हा बजेट स्मार्टफोन असून फोनच्या मागच्या बाजूला 12 मेगापिक्सल आणि 5 मेगापिक्सलचे दोन कॅमेरे आणि सेल्फीसाठी 5 मेगापिक्सलचा कॅमेरा आहे . रेडमी 6 हा ड्युअल सिम स्मार्टफोन असून याच्या 3 जीबी रॅम आणि 32 जीबी स्टोरेज असलेल्या व्हेरिअंटची किंमत 7,999 रुपये आहे . तर , 3 जीबी रॅम व 64 जीबी इनबिल्ट स्टोरेज व्हेरिअंटची किंमत 9,499 रुपये आहे . मायक्रोएसडी कार्डद्वारे स्टोरेज 256 जीबीपर्यंत वाढवता येणार आहे . सुरूवातीच्या दोन महिन्यांसाठी फोनची ही किंमत असेल , त्यानंतर मात्र फोनच्या किंमतीमध्ये वाढ होऊ शकते , असं कंपनीने यापूर्वीच स्पष्ट केलं आहे . ब्लॅक , गोल्ड , रोज गोल्ड आणि ब्लू कलर व्हेरिअंटमध्ये मिळेल . या फोनमध्ये तुम्हाला अॅन्ड्रॉइड ऑपरेटिंग सिस्टम 8.1 ओरियो मिळेल . स्पेसिफिकेशन्स – डिस्प्ले – 5.45 - इंच प्रोसेसर – 2GHz octa - core फ्रंट कॅमेरा – 5 मेगापिक्सल रिझोल्यूशन – 720×1440 पिक्सल रॅम – 3GB ओएस – अॅन्ड्रॉइड 8.1 Oreo स्टोरेज – 32GB रिअर कॅमेरा – 12 - मेगापिक्सल + 5 - मेगापिक्सल बॅटरी – 3000mAh


टॅबलेटवर गाणे ऐकण्यामुळे तसेच अनेक कलांच्या माध्यमातून स्मृतिभंरश झालेल्या रुग्णांना मोठा फायदा होत असल्याचे एका भारतीय संशोधकाने म्हटले आहे . स्मृतिभंरश साधारणपणे वृद्धांमध्ये दिसून येतो . खूप वेळ चिंता करीत राहणे , भीती आणि सततचा ताण स्मृतिभ्रंश होण्यास कारणीभूत आहे . मात्र यावर उपाय म्हणून टॅबलेटसारखी उपकरणे वापरल्यास त्याचा सकारात्मक परिणाम होत असल्याचे दिसून येते . आणि ही एक सुरक्षित आणि उपयुक्त अशी उपचारपद्धती असल्याचे अमेरिकेतील मॅकलीन रुग्णालयातील लिप्सीत वाहिया यांनी म्हटले आहे . प्राथमिक टप्प्यामध्ये टॅबलेटचा वापर करून गाणे तसेच इतर मानसिक आरोग्यावरील उपचारासाठी आवश्यक असणाऱ्या विविध अॅपचा वापर केल्यास त्याचा रुग्णांवर सकारात्मक परिणाम होत असल्याचे दिसून आले . ही अॅप विकसित करणाऱ्या विकासकांनी या लोकांसाठी अधिक विकसित तंत्रज्ञान आणण्याची गरज असल्याचे या संशोधनाचे प्रमुख असलेल्या वाहिया यांनी म्हटले आहे . विविध कला , गाणे ऐकणे आणि इतर समांतर उपचारपद्धतींमुळे औषधोपचार न घेता रुग्णांमध्ये सुधारणा दिसून आल्याचे त्यांनी सांगितले . टॅबलेटचा वापर या उपचारपद्धतीसाठी फायदेशीर ठरत असून , रुग्णांना संगणकीय ज्ञान वाढवण्यासाठीही याचा फायदा होत असल्याचे यातून दिसून आले . संशोधकांनी या वेळी अभ्यास करण्यासाठी टॅबलेटमध्ये ७१ पेक्षा अधिक अॅपचा समावेश केला होता . यामध्ये मानसिक सुधारणा होण्यासाठी फोटो काढणे ते सुडोकू कोडी यांसारख्या अनेक अॅपचा समावेश करण्यात आला होता . टॅबलेट हा या रुग्णांसाठी सर्वात सुरक्षित असल्याचे अभ्यासात दिसून आले . तसेच त्यांना या वेळी ते कसे वापरायचे याचे प्रशिक्षणही देण्यात येत होते . उदा . काही रुग्णांना यूटय़ूबवर व्हिडीओ दाखविण्यात आले , त्याचा रुग्णांवर सकारात्मक प्रभाव पडल्याचे वाहिया यांनी सांगितले . हे संशोधन अमेरिकेच्या मनोदोषचिकित्सा नियतकालिकात प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


येथील युनायटेड करंडक अखिल भारतीय फुटबॉल स्पर्धेत आज तिसऱ्या दिवशी चेन्नईचा एजीएस , गोव्याचा सेसा अकादमी , एफसी केरला आणि पुण्याचा बॉम्बे इंजिनिअरिंग ग्रुप ( बीईजी ) यांनी विजय नोंदवून उपांत्यफेरीत प्रवेश मिळविला . झुंजार खेळ करणाऱ्या बंगळूरचा डीवायएसएस , कोल्हापूरचा प्रॅक्टीस , पुण्याचा सीटीएफसी आणि यजमान गडहिंग्लज युनायटेडचे आव्हान संपुष्टात आले . गडहिंग्लज युनायटेड फुटबॉल असोसिएशनतर्फे एम . आर . हायस्कूलच्या मैदानावर ही स्पर्धा सुरू आहे . दुपारच्या सत्रातील रोमांचक सामन्यात गोव्याच्या सेसा अकादमीने पुण्याच्या सीटीएफसीला एका गोलने हरविले . खेळात जम बसण्यापूर्वीच गोव्याच्या कुणाल साळगावकरने मैदानी गोल करून पुण्याच्या संघाला धक्का दिला . त्यानंतर खडबडून जागे झालेल्या पुणे संघाने एका पाठोपाठ चढाया करून गोल फेडण्यासाठी आक्रमणावर भर दिला . परंतु गोव्याचा गोलरक्षक रौनल गावकर याने अभेद्य भिंतीप्रमाणे गोल जाळ्यासमोर उभारून हल्ले परतविले . उत्तरार्धातही पुण्याच्या मोईरंग ओंगयामने गोलरक्षक एकटा असतानाही गोल करण्याची सुवर्णसंधी दवडून निराशा केली . पुण्याच्याच ओमेगा वनलवंगानने मारलेला उत्कृष्ठ फटका गोव्याच्या गोलरक्षकाने अडवून बरोबरीचे मनसुबे उधळून लावले . रंगतदार सामन्यात एफसी केरलाने यजमान युनायटेडवर एका गोलने मात करून उपांत्यफेरी गाठली . संपूर्णवेळ चुरशीचा झालेल्या या सामन्यात अनुभवी व्यावसायिक खेळाडूंचा भरणार असणाऱ्या केरला संघाविरूद्ध स्थानिक युनायटेडच्या खेळाडूंनी चांगली लढत दिली . केरलाचा आघाडीपट्टू कॅरेबेरने मारलेला सोपा फटका अडवण्यात युनायटेडचा गोलरक्षक निखील खन्नाने ढिलाई केल्याने चेंडू अनपेक्षितपणे गोलजाळ्यात गेला . त्यानंतर गोल फेडण्यासाठी युनायटेडच्या ओंकार जाधव , संदीप गोंधळी , यासीन नदाफ , शकील पटेल यांनी चढायांचा सपाटा लावला . परंतु केरलाच्या परदेशी बचावपटूंनी चिवट खेळ करून युनायटेडचे हल्ले परतवले . युनायटेडच्या सौरभ पाटीलचा उत्कृष्ठ हेडर गोल खांबावरून गेला . समन्वय ठेवत सातत्याने चेंडू केरलाच्या गोलक्षेत्रात ठेवूनही दिशाहीन फटक्यामुळे गोलची परतफेड होवू शकली नाही . चेन्नईच्या अनुभवी एजीएसने बंगळूरच्या डीवायएसएसला एका गोलने नमवून उपांत्यफेरीत प्रवेश केला . चेन्नईच्या तुलनेत युवा खेळाडूंचा समावेश असणाऱ्या डिवायएसएसने बहारदार खेळ करून प्रेक्षकांची मने जिंकली . उत्तरार्धात चेन्नईचा स्ट्रायकर रिगनने संधीचा फायदा उठवत मैदानी महत्वपूर्ण गोलची नोंद केली . त्यानंतर बचावावर भर देवून चेन्नईने उपांत्यफेरीतील स्थान निश्चित केले . पुण्याच्या बीईजीने सडनडेथवर कोल्हापूरच्या प्रॅक्टीस क्लबला 5 - 3 असे नमविले . पूर्णवेळेत सामना गोल शून्य बरोबरीत होता . ट्रायब्रेकरमध्येही सामना बरोबरीतच राहिला . पुण्याचा गोलरक्षक अरूणदास याने पेनल्टीचे दोन फटके अडवून विजयाचा शिल्पकार ठरला . पुण्याचा निमयसिंग , रमेशसिंग , सोमरजितसिंग , जोरवारसिंग , राहिनसिंग यांनी तर कोल्हापूरच्या गणेश दाते , प्रतिक बदामे , राहूल पाटील यांनाच गोल करता आले . सुधाकर ( चेन्नई ) , मावीया ( बीईजी ) , रौनल गावकर ( गोवा ) , माईक ( केरळा ) , शरणकुमार ( बंगळूर ) , राहूल पाटील ( प्रॅक्टीस ) , मोईरंग ( पुणे सीटी ) , मयूर पाटील ( युनायटेड ) यांचा उत्कृष्ठ खेळाडू म्हणून गौरव झाला . जिगरबाज खेळाला दाद आजच्या दिवसभरातील चारही सामने उत्कंठावर्धक झाले . बंगळूर , पुणे सीटीएफसी व गडहिंग्लज युनायटेड या संघांना केवळ एका गोलने हार पत्करावी लागली . कोल्हापूरचा प्रॅक्टीस क्लब सडनडेथवर बीईजी संघाकडून हरला . सर्वच सामन्यात पराभूत संघांनी जिगरबाज खेळ करून उपस्थितांची वाहवा मिळविली . परिणामी दिवसभर एम . आर . हायस्कूलचे मैदान शौकीनांनी तुडूंब भरले होते . उद्या ( सोमवारी ) होणारे उपांत्यफेरीचे सामने - चेन्नई एजीएस विरूद्ध बीईजी पुणे : दु . 1 . 00 वाजता . - सेसा गोवा विरूद्ध एफसी केरला : दु . 3 . 00 वाजता .


मागील काही महिन्यांपासून भारतात टेलिकॉम कंपन्यांकडून सातत्याने नवनवीन ऑफर्स जाहीर करण्यात येत आहेत . नुकतीच एअरटेलने आपल्या ग्राहकांसाठी एक खास ऑफर दिली आहे . जिओने नुकताच आपला ३९८ रुपयांचा प्लॅन जाहीर केला . त्यानंतर आता एअरटेलने या प्लॅनला टक्कर देणारा ३९९ रुपयांचा प्लॅन जाहीर केला आहे . यामध्ये ग्राहकांना रोज १ जीबी डेटा देण्यात येणार आहे . विशेष म्हणजे या प्लॅनची व्हॅलिडीटी तब्बल ८४ दिवसांची असेल . एअरटेलच्या या प्लानमध्ये दिवसाला १ जीबी ३जी / ४जी डेटाबरोबरच अनलिमिटेड लोकल , एसटीडी आणि रोमिंग व्हॉईस कॉल तसेच दिवसाला १०० फ्री एसएमएस मिळणार आहेत . दिवसाला २५० मिनिटांचे कॉल आणि आठवड्याला १ हजार मिनिटांचे कॉल फ्री असतील . जिओच्या ३९८ रुपयांच्या प्लॅनमध्ये ग्राहकांना दिवसाला १ . ५ जीबी ३जी / ४जी डेटा , अनलिमिटेड व्हॉईस कॉल , दिवसाला १०० फ्री एसएमएस आणि जिओ अॅपचे मोफत सबस्क्रिप्शन मिळते . पण जिओच्या या प्लॅनची व्हॅलिडिटी ७० दिवसांची आहे . त्यामुळे एअरटेल १४ दिवसांची जास्त व्हॅलिडीटी देत असल्याचे दिसते . याआधीही एअरटेलने जिओच्या १४९ च्या प्लॅनला टक्कर देण्यासाठी १४९ रुपयांचा प्लॅन जाहीर केला होता . सध्या तो केवळ आंध्रप्रदेश आणि तेलंगणामध्ये सुरु असून इतर ठिकाणच्या एअरटेलच्या ग्राहकांना तो उपलब्ध होऊ शकत नाही .


मराठीतला ‘चिटर’ अभिनेता म्हणजे वैभव तत्ववादी सध्या भलताच व्यग्र आहे . मराठी सिनेमे आणि मालिकांमुळे तो अनेक तरुणींच्या गळ्यातला ताईत बनला आहे . ‘बाजीराव मस्तानी’ या सिनेमातल्या त्याच्या भूमिकेबद्दलही त्याची खूप प्रशंसा झाले . नेमकी हाच सिनेमा आता त्याच्या करिअरला कलाटणी देणारा सिनेमा ठरला आहे . वैभव लवकरच प्रकाश झा यांचा हिंदी सिनेमा करणार आहे . प्रकाश झा प्रोडक्शन्स ‘लिपस्टिक’ या सिनेमाची निर्मिती करणार आहे . तर या सिनेमाचे दिग्दर्शन अलंक्रिता श्रीवास्तव हिने केले आहे . या सिनेमाचा ट्रेलर नुकताच प्रदर्शित करण्यात आला . प्रकाश झा यांच्या ‘लिपस्टिक - अंडर माय बुरखा’ या सिनेमात वैभवची वर्णी लागली आहे . आता प्रकाश झा यांचा सिनेमा म्हटला की , त्यात हिंदी सिनेसृष्टीची तगडी स्टारकास्ट तर आलीच . कोंकणा सेन शर्मा , रत्ना पाठक , श्रृती महाजन हे कलाकार या सिनेमात दिसणार आहेत . प्रकाश झा यांचे सिनेमे नेहमीच वेगवेगळ्या विषयांवर भाष्य करणारे असतात . आता ‘लिपस्टीक’ या सिनेमामध्ये त्यांनी नक्की कोणता विषय मांडला आहे हे अजून तरी समजले नाही . परंतु नावावरुनच या सिनेमाची कथा उत्कंठावर्धक असणार यात काही शंका नाही . या सिनेमाच्या सेटवरील एक फोटो नुकताच वैभवने सोशल साईट्सवर अपलोड केला आहे . वैभवची बॉलिवूडची गाडी आता सुसाट सुटली आहे असे म्हणायला खरेतर काहीच हरकत नाही . त्याला बॉलिवूडच्या अनेक सिनेमांच्या ऑफर्स देखील आहेत . आता या सिनेमानंतर वैभव कोणत्या हिंदी सिनेमात झळकणार याची देखील उत्सुकता त्याच्या चाहत्यांना लागलेली आहे .


हिवाळ्यात त्वचा कोरडी पडण्याच्या त्रासाला हमखास सामोरे जावे लागते . यावर उपाय म्हणून अनेकजण क्रीम , पेट्रोलियम जेली आणि जेल्सचा वापर करतात . मात्र , या कोरड्या त्वचेवर एक घरगुती उपचार उपलब्ध आहे तो म्हणजे दूध ! काही विशिष्ट पदार्थांबरोबर दुधाचे मिश्रण करुन लावल्यास त्याचा त्वचेला बराच फायदा होतो . थंडीत चेहऱ्यावरचा तजेलदारपणा कमी होतो आणि त्वचा कोरडी पडते . हाच तजेलदारपणा वाढणण्यासाठी दूधाचा कशाप्रकारे वापर करता येईल जाणून घेऊयात… हिवाळ्यात अनेक लोकांना ड्राय स्किनची समस्या होते . त्वचेचा ग्लो कमी झाल्यामुळे असे होते . परंतु आपण चेह - यावर रोज विविध पदार्थांसोबत दूध अप्लाय केले तर त्वचेचा ग्लो दुप्पटीने वाढतो . ब्यूटी एक्सपर्ट कांता सूद दूधासोबत काही पदार्थ मिसळून लावण्याचा सल्ला देतात . यामुळे त्वचेचा ग्लो वाढवला जाऊ शकतो . दुधाची साय चेहऱ्यावरील लाल डाग घालवण्यासाठी फायद्याची असते . दुधाची साय डाग पडलेल्या जागी लावून ती सुकू द्यावी . त्यानंतर थंड पाण्याने चेहरा धुतल्यास लाल डाग कमी करण्यास मदत होते तसेच साय लावलेला चेहऱ्यावरील भागाचा तजेलदारपणाही वाढतो . वर्षभर उपलब्ध होणारे फळ म्हणजे केळं . चार चमचे दुधात अर्धे केळे कुस्करून तयार केलेले मिश्रण चेहऱ्यावर लावावे . अर्ध्या तासानंतर ते धुवून टाकावे . यामुळे चेहऱ्यावरील स्कीन पोअर्समधील ( त्वचेवरील छिद्रे ) धुलीकण आणि घाण निघून जाते . त्यामुळे चेहरा स्वच्छ आणि तजेलदार दिसतो . दूध आणि गुलाबपाणी समप्रमाणात मिश्रण करुन त्याचा लेप चेहऱ्यावर अर्ध्या तासासाठी लावून ठेवल्यास चेहऱ्याला भरपूर प्राणात मॉइश्चरायझर मिळते आणि चेहऱ्याचा तजेलदारपणा वाढतो . मध हे त्वचेसाठी उपयुक्त असते . समप्रमाणात मध आणि दुधाची साय एकत्र करुन तयार केलेले मिश्रण अर्धा तास चेहऱ्यावर लावून नंतर धुवून टाकावे . मधामुळे त्वचेचा कोरडेपणा तर कमी होतोच शिवाय त्वचा मुलायमही होते . कोरड्या त्वचेला तजेलदारपणा आणण्यासाठी आणखीन एक सोपा उपाय म्हणजे हळद आणि दुधाच्या सायीचे मिश्रण चेहऱ्याला लावणे . एकास अर्धा ( एक चमचा दुधाची साय अर्धा चमचा हळद ) प्रमाणात मिश्रण करुन तयार केलेला लेप ३० मिनिटांसाठी चेहऱ्यावर लावून नंतर थंड पाण्याने धुवून टाकावा . दिवसातून दोनवेळा म्हणजेच सकाळ - संध्याकाळ असे केल्याने चेहऱ्यावर तजेलदारपणा येण्याबरोबरच स्कीन टोनही सुधारतो . चेहऱ्यावरील सुरकुत्या घालवण्यासाठी थोडा खर्चिक पण घरगुती उपाय म्हणजे दूधात भिजवलेल्या काजूंचा लेप चेहऱ्यावर लावणे . ३० मिनिटांसाठी हा लेप लावला तर चेहऱ्याचा तेलदारपणा वाढण्याबरोबरच सुरकुत्याही कमी होतात . लिंबामधील आम्लामुळे डाग दूर होण्यास मदत होते . चार चमचे दुधात एक चमचा लिंबाचा रस मिसळून चेहऱ्याला लावल्यास त्वचेला तजेलदारपणा तर येतो . तसेच चेहऱ्यावरील डागही कमी होण्यास मदत होते . चेहऱ्यावरील पिंपल्स आणि इतर कारणांमुळे पडलेले डागही कमी होतात .


केंद्रीय दूरसंपर्क मंत्र्यांचा दावा मोबाइल टॉवर आणि मोबाइल यांमधून निघणाऱ्या किरणोत्साराचा मानवी जीवनावर आणि आरोग्यावर कोणताही परिणाम होत नाही . या किरणोत्साराचा आरोग्यावर परिणाम होत असल्याचे कोणतेही वैज्ञानिक पुरावे नाहीत , असे केंद्रीय दूरसंपर्क मंत्री रविशंकर प्रसाद यांनी सांगितले . मोबाइल किंवा मोबाइल टॉवरमधून निघणाऱ्या किरणोत्सारामुळे आरोग्य बिघडू शकते , त्याचे घातक परिणाम होतात , या केवळ अफवा आहेत . या किरणोत्सारामुळे कर्करोग आणि अन्य गंभीर आजारदेखील होत असल्याची माहिती तथ्यहीन आणि निराधार आहे . याबाबतचा कोणताही प्रायोगिक पुरावा अद्याप समोर आलेला नाही , असे रविशंकर म्हणाले . गेल्या ३० वर्षांपासून याविषयीचे संशोधन करणाऱ्या जागतिक आरोग्य संस्थेनेदेखील कोणतीही धोक्याची सूचना अद्याप तरी दिलेली नाही . त्याचबरोबर देशातील वेगवेगळ्या राज्य सरकारच्या अखत्यारीत असलेल्या सहा उच्च न्यायालयांनीदेखील मोबाइल टॉवरमधून निघणाऱ्या किरोणात्सरांचा मानवी जीवनावर कोणत्याही प्रकारचा परिणाम होत नसल्याचे स्पष्ट केले आहे , असे केंद्रीय मंत्री म्हणाले . मोबाइलच्या किरणोत्साराचा मानवी आरोग्यावर परिणाम होत असल्याचे जगभरात कोणत्याही देशात दिसून आले नाही . मग भारतातच याबाबत आक्षेप का घेतला जात आहे ? अमेरिका , ब्रिटन , चीन आणि कोरिया या देशांमध्ये मोबाइल टॉवरची संख्या मोठय़ा प्रमाणावर आहे . मात्र मोबाइल टॉवरमधील किरणोत्साराचा आरोग्यावर विपरीत परिणाम झाल्याचे एकही प्रकरण समोर आले नाही . त्यामुळे भारतात नेहमी याबाबत पसरणारी माहिती केवळ अफवा आहे , असे रविशंकर यांनी सांगितले . सध्याच्या जगात आपण मोबाइलशिवाय राहू शकणार नाही , हे त्रिवार सत्य आहे . मग मोबाइल टॉवरला विरोध का होत आहे ? जर तुमच्या भागात मोबाइल टॉवर नसतील तर तुमचे बरेचसे कॉल वाया जाऊ शकतात , असे त्यांनी सांगितले .


स्मार्टफोन वापरणारे बरेचसे लोक ट्रू कॉलर या अॅप्लिकेशनचा वापर करतात . आपल्या मोबाईलमध्ये सेव्ह नसलेल्या व्यक्तीचा आपल्याला फोन आला तर त्याचे नाव ओळखण्यासाठी या अॅपचा चांगला उपयोग होतो . आता हे अॅप्लिकेशन आणखी एक चांगली सुविधा देणार आहे . ‘ट्रू कॉलर’ने आपल्या युजर्ससाठी कॉल रेकॉर्डिंगची नवी सुविधा सुरु केली आहे . त्यामुळे तुम्हाला येणारा कोणताही कॉल तुम्ही अगदी सहज रेकॉर्ड करु शकणार आहात . त्यामुळे ट्रू कॉलरचे हे अॅडव्हान्स फिचरचा आपल्याला निश्चितच चांगला फायदा होईल . कंपनीने त्यांच्या संकेतस्थळावर या नवीन फीचरची माहिती दिलेय . ट्रू कॉलरच्या नव्या फिचरमुळं रेकॉर्ड केलेले कॉल आपल्या फोनमध्ये सेव्ह होणार आहेत . तर पहिल्या १४ दिवसांसाठी ग्राहकांना हे फीचर्स मोफत वापरता येईल . त्यानंतर मात्र या फीचर्ससाठी पैसे द्यावे लागणार आहेत . ही किंमत किती असेल याबाबत मात्र आता कंपनीने माहिती दिली नाही . आता आपल्याला फोनकॉल रेकॉर्ड करायचा असेल तर फोन सुरु असताना रेकॉर्डर ऑन करावा लागतो . मात्र आता तसे न करताही फोन कॉल रेकॉर्ड होऊ शकतो . यामध्ये युजरच्या खासगीपणाबद्दल काय असा प्रश्न तुम्हाला साहजिकच पडला असेल . तर खासगी गोष्टींमध्ये हस्तक्षेप होऊ नये म्हणून कंपनीकडून विशेष काळजी घेतली जाणार आहे . युजर्सने रेकॉर्ड केलेले कॉल फक्त युजर्सच ऐकू शकणार आहेत . ट्रू कॉलरचं हे नवीन फिचर फक्त अँड्रॉइड ५ . ० आणि त्याच्या पुढील व्हर्जनमध्येच चालणार आहे . दरम्यान , अँड्रॉइड ७ . १ . १ नुगावर हे फिचर सुरु होणार नाही असं कंपनीकडून सांगण्यात आले आहे . यामध्ये नेक्सस , पिक्सल आणि मोटो G4 यांसारख्या मोबाईलचा समावेश आहे .


अमेरिकन मालिका ‘क्वांटिको’मध्ये मुख्य भूमिकेपासून , पहिला हॉलिवूड चित्रपट ‘बेवॉच’मध्ये केलेले काम आणि अनेक जागतिक कार्यक्रमांच्या रेड कार्पेटवर झळकण्यापर्यंत प्रियांका चोपराने जगभरात नाव कमावलं आहे . अभिनय क्षेत्रात प्रभावीपणे आपली एक स्वतंत्र आणि वेगळीच ओळख प्रियांकाने निर्माण केली आहे . जगभरातील अत्यंत प्रसिद्ध अशा ख्रिस्ती ब्रिंकले , अॅलेक वेक , विझ खलिफा यांच्यासोबत एडवर्ड इनिनफुल दिग्दर्शित ‘गॅप’च्या जाहिरात मोहिमेत प्रियांकासुद्धा झळकली आहे . ‘ब्रिजिंग द गॅप’ या शिर्षकाखाली कपड्यांच्या ब्रँडची ही जाहिरात मोहीम आहे . एकमेकांमधील सर्व बंधने , अंतर आणि भेदभाव दूर करून एकत्र येण्याचा संदेश या जाहिरातीतून देण्याचा प्रयत्न केला आहे . त्यामुळे प्रभावी अभिनेत्रीसोबतच प्रियांकाने एक जबाबदार व्यक्तिमत्त्व असल्याचंही सिद्ध केलं आहे . वाचा : ‘बाहुबली’मागोमाग ‘या’ चित्रपटाच्या ट्रेलरचा सोशल मीडियावर धुमाकूळ या जाहिरात मोहिमेतील संदेश आपल्या चाहत्यांपर्यंत पोहोचवण्यासाठी त्याचा व्हिडिओ प्रियांकाने इन्स्टाग्रामवर शेअर केला आहे . ‘जगातील अनेक भेदभाव मिटवण्याच्या दृष्टिकोनातून आपण सर्वजण एकत्र आलो तर चांगले भविष्य आपण निर्माण करू शकतो’ असा संदेशदेखील प्रियांकाने या व्हिडिओसोबत दिला आहे


न्यूयॉर्क : स्पेनच्या जिगरबाज रॅफेल नदालने यूएस ओपनचे विजेतेपद पटकावत कारकिर्दीत 16 वे गँड स्लॅम विजेतेपद मिळविले . नदालने अंतिम सामन्यात केव्हिन अँडरसनचा 6 - 3,6 - 3,6 - 4 असा पराभव केला . यूएस ओपनच्या निर्णायक लढतीत नदालसमोरदक्षिण आफ्रिकेच्या केव्हिन अँडरसनचे आव्हान होते . नदालने अँडसरनचे आव्हान सरळ तीन सेटमध्ये मोडून काढले . नदालने यापूर्वी 2010 आणि 2013 मध्ये यूएस ओपनचे विजेतेपद पटकाविले होते . त्याने यावर्षी जूनमध्ये फ्रेंच ओपनचे विजेतेपद मिळविले असून , त्याचे या वर्षातील दुसरे विजेतेपद आहे . तर , कारकिर्दीतील 16 वे ग्रँड स्लॅम विजेतेपद आहे . नदाल या वर्षातील ऑस्ट्रेलियन या ग्रँड स्लॅम स्पर्धेमध्ये स्वित्झर्लंडच्या रॉजर फेडररकडून पराभव स्वीकारावा लागला होता . फेडररने आतापर्यंत 19 ग्रँड स्लॅम विजेतेपद मिळविलेली आहेत . या वर्षातील नदालने मिळविलेले हे पाचवे विजेतेपद आहे . नदालने आतापर्यंत बक्षिसाच्या माध्यमातून मिळविलेली रक्कम ही 90 मिलियन अमेरिकन डॉलर इतकी झाली आहे .


मेघना गुलजारच्या " तलवार ' सिनेमानंतर " राजी ' या सिनेमाविषयी जोरदार चर्चा रंगू लागल्या आहेत . या सिनेमात काम करण्यासाठी आलिया भट्टने होकार दिल्यानंतर या सिनेमात पाकिस्तानी लष्करी अधिकारी कोण बनणार , याची चर्चा होती . पण आता या चर्चेला पूर्णविराम लागला आहे . " मसान ' फेम विकी कौशल या सिनेमात पाकिस्तानी लष्करी अधिकाऱ्याच्या भूमिकेत दिसणार आहे . त्यामुळे या सिनेमासाठी कश्मिरी गर्लला विकीच्या रूपात नवा सोबती मिळाला आहे . पहिल्यांदाच ही जोडी एकत्र येत आहे . जुलैमध्ये या सिनेमाचं चित्रीकरण सुरू होईल . याविषयी विकी म्हणाला , की मेघना गुलजारसोबत काम करणं हे माझ्यासाठी गौरवास्पद आहे . त्याचबरोबर आलिया भट्ट ही आताच्या आघाडीच्या अभिनेत्रींपैकी एक आहे . त्यामुळे तिच्यासोबत काम करण्याचाही आनंद आहेच . आलियाच्या " राजी ' या सिनेमाकडून खूप अपेक्षा आहेत . ती स्वतः खूपच मेहनत घेतेय . ती म्हणाली की , माझ्यासाठी हा सिनेमा खूप खास आहे . मी माझ्याकडून कुठलीही कसर बाकी ठेवणार नाही .


पुन्हा पाच वेगवेगळ्या विषयांवरच्या चित्रपटांची पर्वणी आज प्रेक्षकांना मिळाली आहे . हिंदीत हंसल मेहता दिग्दर्शित ‘सिमरन’ हा सत्यघटनेवरचा चित्रपट प्रदर्शित झाला आहे . तर त्याच तोडीचा ‘लखनौ सेंट्रल’ हा रणजित तिवारी दिग्दर्शित चित्रपटही थोडी हटके कथा सांगणारा चित्रपट आहे . मराठीत गावागावांतून शाळा टिकवताना येणाऱ्या अडचणींवर बोट ठेवणारा ‘उबुंटू’ हा पुष्कर श्रोत्रीचे पहिलेच दिग्दर्शन असणारा चित्रपट प्रदर्शित झाला आहे . ‘विठ्ठला शप्पथ’ हा चंद्रकांत पवार दिग्दर्शित मराठी चित्रपटही या वेळी प्रदर्शित झाला असून ‘अमेरिकन असॅसिन’ हा टिपिकल हॉलीवूड अॅक्शनपटही प्रदर्शित झाला आहे . लखनौ सेंट्रल ‘प्लान कुछ और है’ असे घोषवाक्य घेऊन आलेला हा चित्रपट तुरुंगातून सुटकेसाठी प्लॅन करणाऱ्या कैद्यांची कुठली तरी गोष्ट सांगणारा असेल , अशी भावना निर्माण करतो . प्रत्यक्षात चित्रपटात सुटकेचे प्लॅन आखले गेले असतीलही पण याची कथा थोडी वेगळीही आहे . कै द्यांच्या म्युझिकल बँडची गोष्ट यात पाहायला मिळणार आहे . फरहान अख्तरची चित्रपटात मध्यवर्ती भूमिका आहे . त्याच्या जोडीला राजेश शर्मा , दीपक दोब्रियाल , इनामुल हक , गिप्पी गरेवाल , रोनित रॉय , रवी किशन , मनोज तिवारी आणि डायना पेंटी अशी तगडी कलाकारांची फौज असल्याने निखिल अडवाणीची निर्मिती असलेला हा चित्रपट नक्कीच लक्ष वेधून घेणारा आहे . सिमरन दिग्दर्शक हंसल मेहता आणि कंगना राणावत ही जोडी या चित्रपटाच्या निमित्ताने एकत्र आली आहे . चंदिगडमध्ये जन्मलेल्या आणि नंतर आईवडिलांसोबत कॅलिफोर्नियामध्ये स्थायिक झालेल्या संदीप कौर या तरुणीच्या वास्तव कथेवर हा चित्रपट बेतलेला आहे . जुगाराचे व्यसन लागलेली ही तरुणी अखेर पोलिसांच्या जाळ्यात सापडली . सर्वसामान्य तरुणी ते जुगाराच्या विळख्यात सापडलेली तरुणी असा प्रवास ‘सिमरन’मध्ये पाहायला मिळणार आहे . कंगनाबरोबर निर्माता - अभिनेता सोहम शाहची चित्रपटात महत्त्वाची भूमिका आहे . उबुंटू ‘उबुंटू’ हे नाव गोंधळात टाकणारे आहे . या नावाची ऑपरेटिंग सिस्टीम असली तरी त्याचा चित्रपटाशी संबंध नाही . उबुंटूचा अर्थ इथे चित्रपट पाहूनच उलगडलेला बरा . पण या चित्रपटाच्या निमित्ताने पुन्हा गावातील शाळा , या शाळांमधून शिक्षण घेण्यासाठी उत्सुक असलेली पण शिक्षणाचे महत्त्व अजूनही लक्षात न घेणाऱ्या आईवडिलांमुळे शिक्षणापासून वंचित राहणारी मुले असे काहीसे परिचित तरीही दृष्टीआड असणारे विश्व पाहायला मिळणार आहे . अभिनेता पुष्कर श्रोत्रीने या चित्रपटात केवळ दिग्दर्शनाची जबाबदारी सांभाळली आहे असे नाही . तर कथा - पटकथा , संवाद लेखक , निर्माता अशा वेगवेगळ्या आघाडय़ा त्याने सांभाळल्या आहेत . शशांक शेंडे , उमेश जगताप , सारंग साठय़े यांच्यासारख्या अनुभवी कलाकारांबरोबर भाग्यश्री सकपाळ , कान्हा भावे , अथर्व पाध्ये , शुभम पवार अशी बालकलाकारांची फौज या चित्रपटात आहे . विठ्ठला शप्पथ पंढरपूरच्या विठूरायाचा महिमा , त्याच्याप्रति असणारी भक्ताची श्रद्धा पुन्हा एकदा ‘विठ्ठला शप्पथ’ या चित्रपटातून उलगडणार आहे . चंद्रकांत पवार दिग्दर्शित ‘विठ्ठला शप्पथ’ या चित्रपटात मंगेश देसाई , अनुराधा राजाध्यक्ष , उदय सबनीस , संजय खापरे , विद्याधर जोशी , अंशुमन विचारे असे नामी कलाकार आहेत . गुरुदर्शन फिल्म्स आणि पहेल प्रॉडक्शन निर्मित या चित्रपटाची कथा - पटकथा चंद्रकांत पवार यांचीच असून संगीत चिनार - महेश जोडीने दिले आहे . अमेरिकन असेसिन हॉलीवूड अॅक्शनपटांच्या साचेबद्ध चौकटीतून आलेल्या चित्रपटांमध्ये ‘अमेरिकन असेसिन’ हा आणखी एक चित्रपट आहे . १४ व्या वर्षी एका अपघातात आपल्या आईवडिलांना गमावून बसलेला मिच नावाचा तरुण , सीआयएने हेरल्यानंतर त्याच्या विचारांना मिळालेली दिशा , त्याला स्टॅनसारख्या अधिकाऱ्याकडून मिळालेले प्रशिक्षण आणि त्या दोघांनी मिळून उघडकीस आणलेला गैरव्यवहार अशी कथा असलेल्या या चित्रपटात डायलेन ओब्रायन आणि मायकेल कीटन यांच्या महत्त्वाच्या भूमिका आहेत . बॉक्सऑफिस


चालण्याचा व्यायाम सर्वच वयोगटातील व्यक्तींसाठी अतिशय उत्तम व्यायाम आहे असे म्हटले जाते . तुम्ही काम करुन कंटाळला असाल आणि तुम्हाला थोडा आराम हवा असेल तर चालणे हा उत्तम उपाय ठरु शकतो . चालण्यामुळे विविध कारणांनी निर्माण होणारा ताण कमी होण्यास मदत होते . मधुमेही , लठ्ठ व्यक्ती तसेच इतर हाडांशी निगडीत आजार असणाऱ्यांनाही चालण्यास सांगितले जाते . आता हे सगळे खरे असले तरीही नेमके कोणत्या वेळेला चालावे ? विशिष्ट वेळेला चालण्याचे फायदे कोणते अशा गोष्टींवर चर्चा करण्यात येते . सकाळच्या फ्रेश हवेत चाललेले जास्त चांगले असे काही जण म्हणतात . सकाळचीच वेळ चालण्यासाठी उत्तम असते असा गैरसमजही अनेकांमध्ये असतो . याशिवाय काही जण जेवण झाल्यावर चालल्याचा जास्त फायदा होतो असे म्हणतात . पण या सगळ्या वेळांमध्ये संध्याकाळी चालण्याचेही अनेक फायदे असल्याचे शिवानी दिक्षित यांनी सांगितले आहे . पाहूयात काय आहेत हे फायदे… आरोग्यासाठी उपयुक्त दैनंदिन आयुष्यात व्यायाम अतिशय महत्त्वाचा आहे . सकाळी ऑफीस , कॉलेज आणि इतर कामांमुळे व्यायामाला वेळ होईलच असे नाही . अशावेळी संध्याकाळी केलेला व्यायामही निश्चितच उपयुक्त ठरु शकतो . यामुळे नेहमीच्या कम्फर्टमधून बाहेर येऊन कॅलरीज जाळायला मदत होते . शांत झोप लागण्यास फायदेशीर रात्रीच्या जेवणानंतर शतपावली करावी असे आपल्याकडे सांगितले जाते . त्याचप्रमाणे तुम्ही दररोज संध्याकाळी चालण्याचा व्यायाम केलात तर तुमचे डोके शांत होते . त्यामुळे वर्कआऊट करण्यासाठी शरीर तयार होते . चालल्यामुळे तुम्ही थोडे दमता आणि त्यामुळे तुम्हाला शांत झोप लागण्यास मदत होते . डोके हलके होण्यास उपयुक्त दिवसभर ऑफीस आणि इतर कामांमुळे आपल्यातील अनेक जण अक्षरशः थकून गेलेले असतात . प्रत्येकालाच स्वतःसाठी थोडा वेळ द्यावा असे वाटत असते . चालण्याच्या व्यायामामुळे हे शक्य होते आणि आपण स्वतःसाठी थोडा वेळ देऊ शकतो . एकटेच असल्याने आपल्याला स्वतःसाठी मोकळा वेळ मिळणे यामुळे शक्य होते . पाठीचे दुखणे थांबण्यास मदत आपल्यातील अनेक जण दिवसातील बराच काळ ऑफीसमध्ये खुर्चीत किंवा प्रवासादरम्यान बसून असतात . त्यामुळे पाठ , मान यांचे दुखणे उद्भवते . अशावेळी जर तुम्ही संध्याकाळी चालण्याची सवय ठेवली तर ते निश्चितच तुमच्या फायद्याचे ठरु शकते . यामुळे तुमचे पोश्चर बदलण्यासही निश्चितच मदत होते . पचनक्रियेसाठी उपयोगी संध्याकाळी चालण्याची सवय ठेवल्यास दिवसभर खाल्लेले अन्न योग्य पद्धतीने पचण्यास मदत होत . पोटातील क्रिया चालण्यामुळे योग्य पद्धतीने पार पडतात . त्यामुळे पचनक्रिया चांगली राहण्यास मदत होते . म्हणून संध्याकाळी लवकर खाऊन त्यानंतर अर्धा तासाने ठराविक वेळ चालावे . त्याचा निश्चितच फायदा होतो .


आपण अनेक वेळा रेल्वेन प्रवास करत असतो . मात्र , गाडी वेळेवर आहे की उशिरा , याची माहिती मिळत नाही . किंवा गाडी कोठे आली आहे . वेळेवर येईल का ? याची सतत चिंता असते . मात्र , आता याची चिंता करायची करायची गरज नाही . कारण रेल्वे कोठे पोहोचलेय . उशिरा आहे की वेळेवर याची माहिती तुम्हाला व्हॉट्सअॅपवर मिळणार आहे . तीही तात्काळ . ट्रेनची माहिती मिळविण्यासाठी आता 139 किंवा अन्य कोणत्याही अॅपवर जाण्याची यापुढे गरजच उरलेली नाही . कारण आता ट्रेनचा लाईव्ह स्टेटस तुम्हाला तुमच्या स्मार्टफोनमधील व्हॉट्सअॅपवर उपलबद्ध होणार आहे . रेल्वे आणि MakeMyTrip या वेबसाईटचा सामंजस्य करार झाला आहे . यासाठी सर्वात आधी गुगल प्ले स्टोरवर जाऊन तुम्हाला तुमचे व्हॉट्सअॅप अपडेट करावे लागेल . त्यानंतर आपल्या फोनमध्ये MakeMyTrip चा फोन नंबर 7349389104 सेव्ह करा . मेक माय ट्रिपचा क्रमांक व्हॉट्सअॅपमधून ओपन करा . ट्रेनचा नंबर त्यामध्ये टाईप करुन मेसेज पाठवा . मेसेज पाठवताच तुम्हाला हवे असलेल्या ट्रेनचे स्टेटस मिळेल . तसेच याच पद्धतीने पीएनआर नंबर व्हॉट्सअॅपवर मेसेज करा . यामुळे तुम्हाला तुमच्या तिकिटाचे स्टेटसही मिळेल . महत्वाचे म्हणजे सर्व्हर व्यस्त नसेल तर केवळ 10 सेकंदांत ही माहिती मिळणार आहे . यासाठी पाठवलेल्या मेसेजला ब्लू टीक होणे गरजेचे आहे .


भारताविरुद्धच्या टी२० मालिकेत विंडीजला ० - ३ अशा दणदणीत पराभवाला सामोरे जावे लागले . अखेरच्या सामन्यात विंडीजच्या संघाने चांगली झुंज दिली , पण शेवटच्या चेंडूवर १ धाव वाचवता न आल्याने विंडीजला पराभूत व्हावे लागले . पण ० - ३ ने भारताने आम्हाला व्हाईटवॉश देणे ही लाजिरवाणी बाब असली , तरीही आम्ही लढलो आणि निकराची झुंज दिली , याबाबत आम्ही समाधानी आहोत , असे मत विंडीजचा टी२० कर्णधार क्रेग ब्रेथवेट याने व्यक्त केले . सामन्यानंतर झालेल्या पत्रकार परिषदेत तो बोलत होता . ३ - ० अशा फरकाने पराभूत होणे हे माझ्यासाठी कर्णधार म्हणून वाईट आणि लाजिरवाणे आहे . पण आमची कामगिरी आणि आम्ही भारतीय संघाला दिलेली झुंज ही समाधानाची बाब आहे . आम्ही संघ म्हणून एकत्रित आलो आणि आमच्या संघातील खेळाडूंनी सर्वोत्तम कामगिरी करण्याचा प्रयत्न केला हेच माझ्यासाठी महत्वाचे होते आणि हेच या टी२० मालिकेचे संचित आहे , असे ब्रेथवेटने सांगितले . पहिल्या सामन्यात आम्ही आमच्या गोलंदाजीची चुणूक दाखवून दिली आणि भारताला विजयासाठी झुंजवले . दुसऱ्या सामन्यात आम्हाला नेस्तनाबूत व्हावे लागले . पण तिसऱ्या सामन्यात आम्ही पुन्हा नव्या जोमाने खेळ केला आणि सामना शेवटच्या चेंडूपर्यंत खेचला . त्यामुळे मला आमच्या संघाच्या चिकटीचे आणि झुंजारवृत्तीचे कौतुक वाटते , असेदेखील तो म्हणाला .


माजी विजेती सायना नेहवाल आणि समीर वर्मा यांनी लखनऊ येथे सुरु असलेल्या सय्यद मोदी बॅडमिंटन स्पर्धेच्या अंतिम फेरीत प्रवेश मिळवला आहे . पहिला गेम गमावूनही सायनाने दणक्यात पुनरागमन करत इंडोनेशियन प्रतिस्पर्धी खेळाडूचा पराभव केला . याआधी सायनाने 2009,2014,2015 साली स्पर्धेचं विजेतेपद पटकावलं होतं . इंडोनेशियाच्या रसेली हार्टवानने 12 - 21 च्या फरकाने पहिला गेम जिंकत सायनाला चांगलाच धक्का दिला . मात्र दुसऱ्याच गेममध्ये सायनाने आपला खेळ सुधारत दणक्यात पुनरागमन केलं . उर्वरित गेममध्ये सायनाने रसेलीला डोकं वर काढण्याचीही संधी दिली नाही . 21 - 7,21 - 6 अशा फरकाने दुसरा व तिसरा गेम जिंकत सायनाने अंतिम फेरीत प्रवेश मिळवला आहे . दुसरीकडे पुरुषांच्या स्पर्धेत समीर वर्माला विजयासाठी संघर्ष करावा लागला . समीरने इंडोनेशियाच्या चिको वारडोयोचं आव्हान 21 - 13,17 - 21,21 - 18 असं मोडून काढलं . सायना आणि समीर वर्मा यांची अंतिम फेरीत चीनी प्रतिस्पर्ध्याशी गाठ पडणार आहे . त्यामुळे अंतिम फेरीतलं हे आव्हान पार करण्यात दोन्ही खेळाडू यशस्वी होतात का हे पाहणं महत्वाचं ठरणार आहे .


टी बॅगचा वापर करून झाल्यानंतर तुम्ही त्याचे काय करता ? फेकून देता ? पण यापुढे मात्र टी बॅग फेकून देताना विचार करा . फक्त चहा बनवण्यासाठीच नाही तर अनेक छोट्या मोठ्या कामांसाठी या टी बॅगचा उपयोग होऊ शकतो . शूजमधली दुर्गंधी घालवणे : अनेकदा शूजमधून येणा - या दुर्गंधीने अनेक जण त्रस्त असतात , थंडीत आणि उन्हाळ्यात याचे प्रमाण जरा जास्तच असते अशावेळी आपण डिओड्रंट शूजमध्ये मारतो आणि तात्पुरती वेळ निभावून नेतो , पण अशा वेळी टी बॅगचा वापर तुम्ही करू शकता . वापरलेली टी बॅग धुवून सुकवून घ्या आणि ही टी बॅग शूजमध्ये रात्रभर ठेवा . टी बॅग दुर्गंधी आणि शूजमधला ओलावा शोषून घेते . जिम बॅगमधली दुर्गंधी घालवणे : जिम बॅगमधली दुर्गंधी घालवण्यासाठी तुम्ही टी बॅगचा वापर करू शकता . बॅगच्या एका कोप - यात टी बॅग ठेवली तर लवकरच बॅगमधून येणारीही दुर्गंधी कमी होईल . गार्डनसाठी : तुमच्या बाल्कनीत असलेल्या झाडांची काळजी घेण्यासाठी तुम्ही वापरलेल्या टी बॅगचा वापर करू शकता . टी बॅग पुन्हा पाण्यात बुडवून ते पाणी तुम्ही झाडांना घालू शकता . या टी बॅगपासून तुम्ही कंम्पोस्ट खत बनवू शकता . फ्रिजमधली दुर्गंधी घालवण्यासाठी : फ्रिजमध्ये आपण अनेक पदार्थ ठेवतो , भाज्या , फळं , ज्यूस , मांस आणि इतर अन्नही या सगळ्याचा वास फ्रिज उघडल्या उघडल्या येतो किंवा अनेकदा कुबट वासही येतो अशावेळी वापरलेल्या टी बॅग फ्रिजच्या कोप - यात ठेवल्यावर दुर्गंधी दूर होते . फूट स्पा : वापरलेल्या टी बॅग पुन्हा गरम पाण्यात बुडवून त्या पाण्यात काही काळ पाय बुडवून तुम्ही घरच्या घरी फूट स्पा घेऊ शकता . पायाची येणारी दुर्गंधी कमी होण्यासाठी याचा उपयोग होऊ शकतो .


दुखापतींमुळे कारकीर्दीत संघर्ष करावा लागणारा सौरभ वर्मा हा वरिष्ठ राष्ट्रीय बॅडिमटन स्पर्धेत विजेतेपद मिळविण्यासाठी उत्सुक झाला आहे . आंतरराष्ट्रीय स्पर्धेसाठी आत्मविश्वास उंचावण्यासाठी हे विजेतेपद उपयोगी होईल असे त्याचे मत आहे . सौरभ याने सांगितले , ‘‘दुखापतींमुळे मला अनेक महत्त्वपूर्ण स्पर्धावर पाणी सोडावे लागले आहे . त्यामुळेच माझ्यासाठी राष्ट्रीय स्पर्धा महत्त्वाची आहे . या स्पर्धेत सर्वोच्च यश मिळविण्यासाठी मी खूप मेहनत घेतली आहे . राष्ट्रीय स्पर्धेत विजेतेपद मिळविणे हेदेखील आव्हानच असते . तेथेही अनेक अव्वल दर्जाचे खेळाडू भाग घेत असतात . साहजिकच प्रत्येक सामन्यात विजय मिळविण्यासाठी झुंजावे लागते . ’’ ‘‘इंडियन ओपन स्पर्धेत मला संधी मिळाली होती . तेथे मी अव्वल यश मिळवू शकलो नाही तरी तेथील माझी कामगिरी समाधानकारक होती . आता मी थायलंड ओपन व व्हिएतनाम चॅलेंजर्स स्पर्धेत भाग घेणार आहे , ’’ असे सौरभ याने सांगितले . सौरभ याने २०११ मध्ये सईद मोदी ग्रां . प्रि . स्पर्धा व २०१४ मध्ये मलेशियन ओपन स्पर्धा या स्पर्धामध्ये अंतिम फेरी गाठली होती मात्र अपेक्षेइतकी लढत तो देऊ शकला नव्हता . तो म्हणाला , ‘‘२०१४ मध्ये मला डिसेंबर महिन्यात कोपर व गुडघ्याच्या दुखापतींना सामोरे जावे लागले होते . या दोन्ही दुखापतींमुळे मला अनेक महिने स्पर्धात्मक सरावापासून वंचित राहावे लागले . दुखापतीमधून पूर्णपणे तंदुरुस्त होण्यासाठी आवश्यक असणाऱ्या ताकदीत मी कमी पडतो असे माझ्या लक्षात आल्यानंतर मी ताकद वाढविण्यावर लक्ष केंद्रित केले आहे . ’’ तन्वी उपांत्यपूर्व फेरीत चंदिगढ : चंदिगढ येथे सुरू असलेल्या वरिष्ठ राष्ट्रीय बॅडमिंटन स्पर्धेत अव्वल मानांकित तन्वी लाडने उपांत्यपूर्व फेरीत आगेकूच केली . शुक्रवारी झालेल्या पहिल्या लढतीत तन्वीने कुहु गर्गवर विजय मिळवला . दुसऱ्या लढतीत तिने वैष्णवी भालेवर २१ - १६ , २१ - १४ अशी मात केली . पी . सी . तुलसीने श्रेयंशी परदेशीवर २१ - १० , २१ - १४ असा विजय मिळवला . नेहा पंडितने रितुपर्णा दासला २१ - १७ , १६ - २१ , २१ - २ असे नमवले . रसिका राजेने साई उत्तेजिता रावचा २१ - १४ , २१ - ११ असा पराभव केला . रेवती देवस्थळेने श्री कृष्णा प्रियावर १९ - २१ , २१ - ७ , २१ - ९ असा विजय मिळवला . पुरुषांमध्ये सौरभ वर्माने आनंद पवारवर २३ - २१ , २१ - १९ अशी मात केली . समीर वर्माने सिरील वर्माचे आव्हान २१ - १८ , २१ - १८ असे संपुष्टात आणले .


सोशल मीडियाचा वापर युजर्सना अधिकाधिक सोपा व्हावा यासाठी फेसबुक , व्हॉटसअॅप , ट्विटर , इन्स्टाग्राम यांसारख्या साईट्सकडून सातत्याने नवनवीन फिचर्स देण्यात येतात . याचा युजर्सना फायदाही होतो . अशाचप्रकारे ट्विटरतर्फे नुकताच एक नवीन फिचर लाँच करण्यात आला असून भारतातील सर्व युजर्ससाठी ‘मोमेंट्स’ हे फिचर लाँच केले आहे . सुरुवातीला हे फिचर ठराविक युजर्ससाठीच उपलब्ध होते . मात्र आता ते सामान्य युजर्ससाठीही उपलब्ध असल्याचे दिसत आहे . तुमच्या प्रोफाईलमध्ये गेल्यावर डाव्या बाजूला होम , नोटिफिकेशन्स आणि मेसेज यामध्ये मोमेंटस या आणखी एका फिचरचा समावेश झाला आहे . आता हे नवीन काय तर याद्वारे युजर्सना विविध विषयांतील ताज्या बातम्या समजणार आहेत . यामध्ये क्रीडा , मनोरंजन अशा विविध विभागांतील ताज्या बातम्या मिळतील . याशिवाय दिवसभरातील त्याचबरोबर सर्वात चांगले ट्विट्स शोधणे सोपे होणार आहे . विशेष म्हणजे यासाठी आपल्याला आधी एखाद्या व्यक्तीला किंवा संस्थेला फॉलो करावे लागत होते . मात्र आता या फिचरमुळे तुम्ही फॉलो केलेले नसले तरीही तुम्हाला ते अपडेट्स मिळू शकतील . यामध्ये दिवसभरात घडलेल्या घडामोडी सहज समजू शकतील . याआधी सप्टेंबरमध्ये ट्विटरने आपल्या पोस्टच्या शब्दसंख्येमध्ये वाढ केली होती . ही शब्दसंख्या आधी १४० होती . मात्र सप्टेंबरमध्ये केलेल्या बदलामध्ये ती संख्या दुप्पट म्हणजेच २८० करण्यात आली आहे . त्यामुळे ट्विटर युजर्सना जास्त शब्दांत व्यक्त होता येते .


हरहुन्नरी चढाईपटू सिद्धेश देसाईला विश्रांती देऊनही यू मुम्बाने यंदाच्या प्रो - कबड्डीतील आपला दबदबा कायम ठेवला . पारंपरिक प्रतिस्पर्धी पुण्याचा ३१ - २२ असा पराभव केला . मुंबईकडून सिद्धेश खेळत नसल्याने अभिषेक सिंग , विनोद कुमार आणि दर्शन कडियान यांनी चढायांची बाजू सांभाळली ; परंतु पकडींमध्ये मुंबईने आपली ताकद दाखवली , कर्णधार फझल अत्राचली , चेर्लाथन आणि सुरेंदरसिंग यांच्या भेदक पकडीसमोर पुण्याची डाळ शिजली नाही . पुण्याकडून नितीन तोमर दुखापतीमुळे खेळू शकला नाही , त्याचा फटका त्यांना बसला . जी . बी . मोरे आणि दीपक दहिया यांनी चढायांत काही गुण मिळवले ; परंतु ते पुरेसे नव्हते . मोरेने बोनस गुणांवर भर दिला . गिरीश इरनाक आणि संदीप नरवाल असे दोन कॉर्नर पुण्याकडे आहेत . पुण्याने या बलस्थानाचा सुपर कॅचसाठी चांगला फायदा उठवत एकाच वेळी दोन दोन गुण मिळवले ; परंतु मुंबईने मिळवलेली आघाडी मोठी असल्याने त्यांना फरक जाणवला नाही . जेव्हा जेव्हा त्यांचा चढाईपटू सुपर कॅचमध्ये बाद होत होता , त्या - त्या वेळी ते लगेचच पुण्याच्या चढाईपटूला बाद करून भरपाई करत होते .


बंगळुरातील कांतिरावा स्टेडियमच्या व्यवस्थापनाने परवानगी न दिल्याने प्रो - कबड्डी पाचव्या मोसमातील बंगळूर बुल्सचे घरच्या मैदानावरील सामने आता बंगळूरऐवजी नागपुरात होणार असल्याचे संघ व्यवस्थापनाने कळविले आहे . त्यामुळे संघ नसूनही नागपुरच्या क्रीडा प्रेमींना प्रो - कबड्डीच्या सामन्यांचा आनंद घेता येणार आहे . मानकापूर येथील विभागीय क्रीडा संकुलातील इनडोअर स्टेडियम येथे हे सामने होतील , असे बंगळूर बुल्स संघ व्यवस्थापनाने कळविले आहे . प्रो - कबड्डी पाचव्या मोसमाला २८ जुलैपासून सुरवात होत असून , कांतिरावा स्टेडियम उपलब्ध नसल्याने स्पर्धा कार्यक्रमात ऐनवेळी बदल करावा लागला आहे . यामुळे आता ४ ते १० ऑगस्ट या कालावधीत बंगळूर येथे होणारे सामने नागपुरात होतील . ‘यंदा बंगळूर संघ आपल्या घरच्या मैदानावर खेळणार नाही , ही घोषणा करताना दुःख होत आहे . आम्हाला कांतिरावा स्टेडियमची आवश्यक परवानगी अनेकदा प्रयत्न करूनही मिळाली नाही , या शब्दात डब्ल्यूएल स्पोर्टस लिगचे मुख्य कार्यकारी उदयसिंग वाला यांनी नाराजी व्यक्त केली . नागपुरातही आम्हाला पाठीराख्यांचा तितकाच पाठिंबा मिळेल , असा विश्वासही त्यांनी व्यक्त केला . दरम्यान , कांतिरावा स्टेडियमची परवानगी न मिळल्याने बंगळुरात होणारे इतर सामनेही नागपुरात होण्याची शक्यता आहे . मात्र त्याविषयी निश्चित माहिती मिळू शकली नाही . सारंग , शशांकही खेळणार बंगळूरचे सामने नागपुरात होत असल्याने नागपूरचे सारंग देशमुख ( तामिळ थलाईवास ) आणि शशांक वानखेडे ( बंगाल ) यांचा खेळ पाहण्याची संधीही नागपुरकरांना मिळणार आहे . दिल्ली दबंगचा सामना नसल्याने शुभम पालकरला मात्र खेळताना पाहता येणार नाही . बंगळूरचे नागपुरातील सामने ४ ऑगस्ट - विरुद्ध तमीळ थलाईवास - रात्री ८ ५ ऑगस्ट - विरुद्ध यू . पी . योद्धा - रात्री ९ ६ ऑगस्ट - विरुद्ध पटणा पायरट्स - रात्री ९ ८ ऑगस्ट - तेलुगू टायटन्स - रात्री ९ ९ ऑगस्ट - बंगाल वॉरियर्स - रात्री ८ १० ऑगस्ट - विरुद्ध तमीळ थलाईवास - रात्री ९


या वर्षी होणाऱ्या आयसीसी अजिंक्यपद स्पर्धेसाठी ऑस्ट्रेलियाने झटपट क्रिकेटमध्ये यापूर्वी योग्यता सिद्ध केलेल्या अष्टपैलू जेम्स फॉकनरबरोबरच अनुभवी फलंदाज उस्मान ख्वाजा , पीटर हॅंड्सकोम्ब , जॉर्ज बेली , कॅमेरून व्हाईट यांच्याऐवजी मोझेस हेन्रिकेझ आणि जेम्स पॅटिन्सन यांना पसंती दिली आहे . एकदिवसीय क्रिकेटमध्ये अनेकदा ऑस्ट्रेलियाचा तारणहार ठरलेल्या जेम्स फॉकनरला वगळण्याचा निर्णय आश्चर्यकारक मानला जात आहे . फॉकनरला २०११ पासून प्रथमच संघातून वगळण्यात आले आहे . त्याची जागा मोझेस हेन्रिकेझला देण्यात आली आहे . त्याचबरोबर मार्क स्टोईनिस आणि जॉन हॅस्टिंग्ज असे अन्य पर्यायदेखील त्यांनी तयार ठेवले आहेत . उस्मान ख्वाजा आणि पीटर हॅंड्सकोम्ब या प्रमुख फलंदाजांनादेखील संघात स्थान मिळालेले नाही . आयपीएल दरम्यान गंभीर जखमी झालेला ख्रिस लीन आणि भारत दौरा अर्धवट सोडावा लागलेला मिशेल स्टार्क यांनादेखील तंदुरुस्त होण्याच्या विश्वासावर संघात स्थान मिळाले आहे . ऑस्ट्रेलिया संघ स्पर्धेला रवाना होण्यापूर्वी म्हणजे १८ मे पर्यंत दोघे तंदुरुस्त होतील असा विश्वास निवड समितीने व्यक्त केला आहे . त्यांच्या जागी जेम्स पॅटिन्सनला पुनरागमनाची संधी देण्यात आली आहे . संघ : स्टिव्ह स्मिथ ( कर्णधार ) , डेव्हिड वॉर्नर , पॅट कमिन्स , ॲरॉन फिंच , जॉन हॅस्टिंग्ज , जोश हेझलवूड , ट्राव्हीस हेड , मोझेस हेन्रिकेझ , ख्रिस लिन , ग्लेन मॅक्सवेल , जेम्स पॅटिन्सन , मिशेल स्टार्क , मार्क्स स्टोईनिस , मॅथ्यू वेड ( यष्टिरक्षक ) , ॲडम झम्पा .


बीसीसीआयचे अध्यक्ष शशांक मनोहर यांचे स्पष्टीकरण दोन वर्षांपूर्वी भारत दौरा अर्धवट सोडल्याबद्दल वेस्ट इंडिज क्रिकेट मंडळावर ( डब्ल्यूआयसीबी ) लादण्यात आलेला चार कोटी १९ लाख ७० हजार डॉलरचा दंड माफ करण्याचा निर्णय घेण्यात आला आहे , अशी माहिती भारतीय क्रिकेट नियामक मंडळाचे ( बीसीसीआय ) अध्यक्ष शशांक मनोहर यांनी दिली आहे . त्या मालिकेतील उर्वरित सामने २०१७मध्ये खेळवण्यात येणार आहेत , असे मनोहर यांनी सांगितले . जून महिन्यात भारतीय संघ कॅरेबियन दौऱ्यावर जाणार असून , यावेळी ते चार कसोटी सामने खेळणार आहेत , अशी घोषणा झाली , तेव्हाच दोन मंडळांमधील संबंध सुधारल्याची ग्वाही मिळाली . ‘‘दोन्ही मंडळांमधील वाद निवळला आहे . पुढील वर्षी ते भारतात मालिका खेळायला येत आहेत , ही समाधानाची गोष्ट आहे , ’’ असे मनोहर यांनी सांगितले . मे महिन्याअखेरीस मालिकेचे वेळापत्रक निश्चित करण्यात येणार आहे . डब्ल्यूआयसीबीचे अध्यक्ष डेव्ह कॅमेरून यांनीही या घडामोडींना पुष्टी दिली आहे . ऑक्टोबर २०१४मध्ये झालेल्या मानधनाच्या वादावरून ड्वेन ब्राव्होच्या नेतृत्वाखालील वेस्ट इंडिजचा संघ धरमशालाचा चौथा सामना संपल्यावर मायदेशी परतला होता .


नवीन वर्ष आपल्या आवडत्या व्यक्तींसोबत साजरे करण्याइतका आनंद दुसरा कशात नसतो . घरातील प्रत्येक व्यक्तीला गिफ्ट देणे , त्याबरोबरच आपले मित्र , मैत्रीण , शिक्षक , सहकारी आणि बॉस यांना नवीन वर्षाचे गिफ्ट देणे हे देखील तितकेच आनंददायी ठरू शकेल . जर तुम्ही कल्पकतेने या गिफ्ट्सची निवड केली तर वर्षभर तुमचे नाव विसरले जाणार नाही . आई वर्षभर तुमचे लाड पुरविणाऱ्या आईला नवीन वर्षाचे गिफ्ट देऊन तुम्ही चकित करू शकता . आईसाठी सर्वात योग्य ठरू शकते ती म्हणजे साडी . परंतु , यात काय कल्पकता असे तुम्ही म्हणाल . परंतु , जर तुम्ही दक्षिण भारत , पश्चिम बंगाल , ओडिशा , गुजरातची या भागात बनवली जाणारी साडी भेट दिली तर ती तुमच्या आईला नक्कीच आवडेल . बाबा वडिलांसाठी नेहमीसारखे फॉर्मल किंवा ऑफिस शर्ट घेण्याऐवजी जर त्यांना तुम्ही कॉलर्सची टी - शर्ट दिले तर चालू शकेल . एखाद्या विशिष्ट कार्यक्रमासाठी म्हणून खादी , लिनन किंवा सिल्कचे कुर्ते दिले तरी चांगले गिफ्ट ठरू शकेल . नातेवाईक ( काका , मामा किंवा इतर पुरुष नातेवाइकांसाठी ) प्रत्येक सीजन आणि प्रत्येक प्रसंगासाठी हे गिफ्ट अतिशय योग्य ठरते . तुमचे बजेट ज्या प्रमाणे आहे त्याप्रमाणे तुम्ही तुमच्या नातेवाईकांना घड्याळ भेट देऊ शकता . सहकारी ऑफिसच्या सहकाऱ्यांसाठी खास गिफ्ट ठरू शकते ते म्हणजे डेस्क प्लानर , डायरी , कस्टमाईज्ड पेन , टू डू लिस्ट किंवा पेन होल्डर हे गिफ्ट देऊ शकता . भाऊ , मित्र गॉगल्स , शूज , जॅकेट या नेहमीच्या वस्तू व्यतिरिक्त तुम्ही तुमच्या लहान भावाला किंवा जवळच्या मित्राला मग्स , कॅलेंडर किंवा पोस्टर्स देता येतील . जर त्यांना संगीताची आवड असेल तर गिटार किंवा कसिनोदेखील भेट देता येईल . मोठ्या भावासाठी चांगले कपड्यांसोबत चांगली अॅक्सेसरीज असणे देखील तितकेच महत्त्वाचे असते . टाय , टाय पिन किंवा कफलिंकचा एखादा सेट तुम्ही तुमच्या मोठ्या भावाला देऊ शकता . शिक्षक तुमच्या शाळेच्या किंवा कॉलेजच्या शिक्षकांना जर तुम्ही नववर्षाची भेट दिली तर त्यांचा आनंद तुम्हाला त्यांच्या चेहऱ्यावरच दिसेल . तुमच्या शिक्षकांना हा नेहमीचा अनुभव असेल की त्यांच्या पुस्तक संग्रहातील पुस्तके लोक परत आणू देत नाहीत . तेव्हा त्या गोष्टीचा नीट रेकॉर्ड ठेवण्यासाठी तुम्ही त्यांना पर्सनल लायब्ररी किट भेट देऊ शकता . यामध्ये त्यांच्या सर्व पुस्तकांच्या नोंदी ते तारखेसह करू शकतील तसेच वेळ आणि तारिख देखील नोंदवू शकतील . बहिण , मैत्रिणींसाठी एखादी चांगली पर्स , टॉप्स , गॉगल्स , टेडी बीअर , चॉकलेट गिफ्ट हॅम्पर इत्यादींपैकी काही एक निवडून तुम्ही जर तिला दिले तर तिला खूप आनद होईल . बांधणीची ओढणी , खादीचा कुर्ता , लॅपटॉप कव्हर , कस्टमाइज्ड मोबाइल कव्हर या देखील गोष्टी नवीन वर्षाच्या निमित्ताने देणे चांगले ठरेल . प्रेयसी / पत्नी बाजारात मिळणाऱ्या वस्तूंपेक्षा तुम्ही हाताने बनवलेली एखादी वस्तू दिली तर हे नवे वर्ष तुमच्या जोडीदाराच्या नेहमी लक्षात राहील . घरी डिनर बनवून कॅंडल लाइट डिनरची आइडिया पण चांगली ठरेल . एखादी स्वीट डिश बाहेर आणणे ठीक राहील परंतु जर तुम्ही तिच्यासाठी जेवण बनवले तर तिला आवडेलच . प्रियकर / पती तुमच्या जोडीदाराला आवडते त्या ठिकाणी एखादी सरप्राइज ट्रीप प्लान करा . सोबत जाणे , येणे आणि चांगला वेळ घालवणे यापेक्षा अधिक छान गिफ्ट काय असू शकेल ? बॉस केवळ तुमचा बॉस म्हणून नव्हे तर एक मार्गदर्शक किंवा मेंटोर म्हणून जर तुम्ही तुमच्या बॉसला गिफ्ट दिले तर ते नक्कीच आवडू शकेल . डुडल थॉट बुक , इअर प्लानर , लेदर किंवा मेटलचे कार्ड होल्डर , पेन होल्डर , इत्यादी गोष्टींचा तुम्ही नक्की विचार करू शकता .


10 Destinations to spot Firefiles near Mumbai this Pre Monsoon season मान्सून पुर्व पावसाच्या सरी पडून गेल्यात तशा अनेक मुंबईकर ट्रेकर्सला आणि भटकंतीची आवड असणाऱ्यांना आता मान्सून ट्रेक्सचे वेध लागले आहेत . पण थेट मान्सून ट्रेक्सवर उडी मारण्यापूर्वी तुम्हाला काजव्यांचा पाठशिवणीचा खेळ पाहण्यात रस असेल तर आमच्याकडे तुमच्यासाठी काहीतरी आहे . हो बरोबर ओळखलं आम्ही तुम्हाला सांगणार आहोत काजव्यांचे दर्शन घडणारी दहा ठिकाणे . रात्रीच्या काळोखात आपल्याकडील इवल्याश्या उजेडाने परिसर उजळवणाऱ्या या जमीनीवरील चांदण्याच जणू . याच काजव्यांचा हा खेळ तुम्हाला मुंबईपासून हाकेच्या अंतरावर असणाऱ्या कोणकोणत्या ठिकाणी पाहता येईल हे जाणून घेऊयात या खास लेखामध्ये… आणि हो काजवे पाहण्याचा प्लॅन असेल तर लवकर तयारीला सुरुवात करा कारण पावसाळा सुरु झाला की ही संधी थेट पुढच्या वर्षी उपलब्ध होईल . > राजमाची लोणावळ्यापासूनच जवळच असलेले हे ठिकाण मुंबईपासून हाकेच्या अंतरावर आहे असे म्हणता येईल . लोणावळा स्थानकापासून अवघ्या १६ किलोमीटरवर असणाऱ्या राजमाचीवर तुम्हाला काजवे पाहता येतील . काजव्यांबरोबरच पहाटे दिसणारे सह्याद्री पर्वतरांगा आणि शिरोटा धरणाचे निसर्गरम्य दृष्य नक्कीच अविस्मरणीय असेच असते . > सांधन व्हॅली रॅपलींग , रॉक क्लाईबिंग आणि ट्रेकर्सची सर्वात आवडती जागा म्हणजे सांधन व्हॅली . पावसाला सुरुवात होण्याआधी काही आठवडे सांधन व्हॅलीमध्ये काजव्यांची जत्रा भरते असं म्हटल्यास वावगणे ठरणार नाही . मुंबईपासून रस्तेमार्गाने चार तासाच्या अंतरावर म्हणजेच अंदाजे १८५ किलोमीटरवर हे ठिकाण आहे . > पुरुषवाडी हे नाव तुम्ही या पूर्वी कधी ऐकले नसेल . मात्र पावसाळ्यापुर्वी काजवे पाहण्याच्या सर्वात सुंदर जागांपैकी एक असलेले पुरुषवाडी हे गाव कसाऱ्याजवळ आहे . ग्रासरुट्स नावाच्या एका संस्थेने हे गाव दत्तक घेतले असून गावातील सर्व पर्यटनाची देखरेख या संस्थेमार्फत केली जाते . मुंबईपासून हे ठिकाण १९० किलोमीटरवर आहे . स्वतःचा गाडी नसल्यास तुम्ही कसाऱ्यापर्यंत ट्रेनने आणि तिथून पुढे जीप किंवा बसने पुरुषवाडीला पोहचू शकता . > प्रबळ माची पनवेलपासून हाकेच्या अंतरावर असणारे प्रबळ माची हे काजवे पाहण्याचे आणखीन एक जवळचे ठिकाण . काजव्यांच्या प्रजनन काळात येथे मोठ्याप्रमाणात काजवे पाहता येतात . प्रबळगडावर पावसाळ्याआधी मोठ्या संख्येने काजवे दिसतात . तसेच प्रबळगडावरून दिसणाऱ्या डोंगररांगा म्हणजे चेरी ऑन द टॉप म्हणता येईल . मुंबईतून अवघ्या दीड तासात तुम्हाला या ठिकाणी पोहचता येते . > माळशेज घाट लॉग ड्राइव्हला जाणाऱ्यांचे आवडते ठिकाण म्हणजे माळशेज घाट . कल्याणवरून सत्तर किलोमीटरच्या अंतरावर असणारा माळशेज घाट हा बारा महिने पर्यटन स्थळ आहे असं म्हणू शकतो . पावसाळा सुरु होणाऱ्या आधी माळशेज घाटात अनेक ठिकाणी संध्याकाळच्या वेळी काजव्यांची शाळाच भरते जणू . > दांडचे जंगल गुजरातमधील दांडचे जंगल हे मुंबईपासून २८० किलोमीटरवर आहे . काजव्यांचे दर्शन होणाऱ्या सर्व ठिकाणांपैकी सर्वात शांत असणारे हे ठिकाण आहे . येथे इतर ठिकाणांपेक्षा पर्यटक संख्या कमी असते . नाकतोडे , फुलपाखरे , पतंगांचेही दर्शन या जंगलात दिवसभर होते तर संध्याकाळ होऊ लागते त्याप्रमाणे काजव्यांचे थक्क करणारे दर्शन होते . > कोथळी गड ( पेठचा किल्ला ) मुंबईपासून सव्वा दोन तासाच्या अंतरावर म्हणजे ९० किलोमीटरवर असणाऱ्या कोथळी गडाच्या पायथ्याचे गाव म्हणजेच अंबिवली गाव . या गावापासून जवळच असणाऱ्या पेढेवाडीजवळ काजवे पाहता येतात . गावातील स्थानिक लोक तुमच्या राहण्याची आणि जेवणाची सोय करतात . त्यामुळे तुम्ही अगदी नाईट स्टेसाठीही या गावचा विचार करु शकता . > नाणेघाट ठाणे आणि पुणे जिल्ह्याच्या सिमेवर असणारा नाणेघाट हे ट्रेकर्सचे आणखीन एक आवडते ठिकाण . पावसाळा सुरु झाल्यानंतर येथे ट्रेकर्सच्या वाऱ्या सुरु होतात . मात्र पावसळ्याच्या काही आठवडे आधी येथे गेल्यास तुम्हाला काजव्यांचा पाठशिवणीचा खेळ पाहता येईल . कल्याण वरुन अहमदनगरला जाणाऱ्या माळशेजच्या मार्गावरच वैशाखरे येथून नाणेघाटासाठी फाटा फुटतो . तुम्ही नाणेघाट चढून गेल्यावर वर असणाऱ्या गुफांमध्ये थांबू नाईट स्टे करु शकता . जेवणाची आणि पाण्याची व्यवस्था तुमची तुम्हाला करावी लागेल . > भीमाशंकर भीमा नदीच्या तिरावर असलेले भीमाशंकर म्हणजे साह्याद्री डोंगररांगांमधील महत्वाचे ठिकाण . देवस्थान म्हणून लोकप्रिय असणारे भीमाशंकर ट्रेकर्ससाठीही तितकेच खास आहे . पावसाळा सुरु होणाऱ्याआधी भिमाशंकरचे जंगल रात्रीच्या वेळी काजव्यांच्या प्रकाशानत न्हाऊन निघते . ट्रेकिंगबरोबरच निर्सगदर्शन , पक्षी निरिक्षण आणि वनजीवन पाहण्याची हौस असणाऱ्या प्रत्येकासाठी भीमाशंकर हा उत्तम पर्याय आहे . या जंगलांमध्ये चित्ते , वाघ , हरणांबरोबरच इतरही प्राणी अढळतात . मुंबईपासून साडेचार तासांच्या अंतरावर म्हणजेच २१३ किलोमीटरवर हे ठिकाण आहे . > कोंडाणाच्या गुहा लोणावळा परिसरात काजवे पाहण्याचे आणखीन एक ठिकाण म्हणजे कोंडाणाच्या गुहा . मुंबईपासून दोन तासाच्या अंतरावर असलेल्या या गुहांच्या परिसरामध्ये काजव्यांचे दर्शन सहज होते . राजमाचीच्या तळाशी असणाऱ्या या बौद्ध गुहा या भारतीय स्थापत्य शास्त्राचा उत्तम नमूना आहेत .


दिवाळीची सुट्टी संपली आणि आता काही दिवसांवर नाताळची सुट्टी आलीये . मागच्या काही काळात अशी सुट्टी मिळाली की परदेशवारी करणे हे अगदीच सामान्य झाले आहे . अशाठिकाणी जाताना पासपोर्ट आणि सामानसुमान याबरोबरच अजून एक गोष्ट महत्त्वाची असते , ती म्हणजे पैसे . जास्त लांब जाताना फार रोख रक्कम न्यायची नसते . त्याशिवाय , तुम्हाला नेमकी जेवढी रक्कम हवी आहे ती परकीय चलनात बदलून घेणे म्हणजे एक डोकेदुखीच असते . त्यामुळे या सगळ्या कटकटीपासून सुटका करुन घेण्यासाठी क्रेडिट कार्ड वापरणे केव्हाही चांगले . हे कार्ड वापरणे सोपे , सुरक्षित असते . त्यामुळे तुम्हाला खरेदीवर डिस्काऊंट आणि कॅशबॅक मिळतात . एकीकडे क्रेडिट कार्डमुळे तुमचे व्यवहार अनेक अंगांनी सुकर होत असतात , तर त्याचा वापर परदेशात करणे आणि भारतात करणे यात काय फरक आहे ते जाणून घेणेही महत्त्वाचे आहे . त्यामुळे परदेशवारी करणार असाल तर त्याविषयी कोणकोणत्या गोष्टी लक्षात ठेवल्या पाहिजेत ते पाहूया… तुमचे कार्ड भारतातील बहुतेक व्यापाऱ्यांकडे कदाचित स्वीकारले जात असेल , पण दुसऱ्या देशात असे होईलच असे नाही . म्हणून तुम्ही ज्या देशात जाणार आहात त्या देशात तुमचे क्रेडिट कार्ड वैध असेल किंवा काय हे तुमच्या क्रेडिट कार्ड कंपनीकडून जाणून घ्या . तुमचे कार्ड स्वीकारले जाईल की नाही , याविषयी जर तुम्हाला खात्री नसेल , तर तुम्ही अधिक विस्तृतपणे स्वीकारल्या जाणाऱ्या कार्डसाठी अर्ज केला पाहिजे किंवा एकापेक्षा अधिक कार्ड्स सोबत ठेवली पाहिजेत . त्याशिवाय , तुमच्या कार्ड प्रोव्हायडरशी बोला आणि तुमच्या प्रवासाविषयी त्यांना माहिती द्या , ज्यामुळे तुम्ही परदेशात केलेला कार्डचा उपयोग संशयास्पद वाटणार नाही आणि तुमचे कार्ड ब्लॉक होणार नाही . आंतरराष्ट्रीय व्यवहारांवरील प्रभार तुमचे कार्ड परदेशात स्वाईप केल्यास तुम्हाला अतिरिक्त प्रभार भरावा लागू शकतो . प्रभाराचे तीन महत्त्वाचे प्रकार आहेतः परकीय चलन परिवर्तन शुल्क , परकीय व्यवहार प्रभार आणि रोख रक्कम शुल्क . परकीय चलन परिवर्तन शुल्कामध्ये तुमच्या कार्ड बॅलन्सचे रुपयांमधील रूपांतर संबंधित चलनात करण्यासाठी अंदाजे १ - २ टक्के शुल्क समाविष्ट असते . परकीय व्यवहार प्रभार व्यवहाराच्या रकमेच्या २ . ५ - ३ . ५ टक्के एवढा तुम्हाला क्रेडिट कार्ड पुरविणाऱ्यांकडून कापून घेतला जातो . त्याशिवाय , तुम्ही तुमच्या क्रेडिट कार्डच्या आधारे पैसे काढण्यासाठी जेवढे मानक शुल्क भरीत असता , त्याव्यतिरिक्त १ - ४ टक्के शुल्क रोख रक्कम काढली म्हणून भरावे लागते . तुमची खर्च करण्याची मर्यादा जाणून घ्या तुम्ही ट्रीपवर जाण्यापूर्वी तुम्हाला तुमची खर्च करण्याची मर्यादा माहीत असलीच पाहिजे . परदेशवारी खर्चिक असते आणि तुमच्याकडे पुरेशा प्रमाणात मोठे क्रेडिट लिमिट नसेल , तर तुमच्या क्रेडिट कार्डची मर्यादा संपल्यानंतर तुमचा व्यवहार नाकारला जाऊ शकतो . तुमची सहल आनंदात जावी म्हणून तुमच्या क्रेडिट कार्डवरील मर्यादा वाढवून घ्या किंवा एकापेक्षा अधिक कार्ड्स सोबत बाळगा . कार्ड प्रोटेक्शन प्लॅन घ्या तुमच्या क्रेडिट कार्ड प्रोव्हायडरकडून प्रोटेक्शन प्लॅन घेऊन , फसवे व्यवहार , चोरी , गहाळ होणे , इत्यादी जोखमांपासून तुम्ही तुमच्या कार्डचे संरक्षण करू शकता . फक्त क्रेडिट कार्डच नव्हे , तर तुमचे डेबिट कार्ड आणि इतर कागदपत्रेही कार्ड प्रोटेक्शन प्लॅनच्या माध्यमातून संरक्षित करू शकता . सहलीला गेलेले असताना कार्ड हरवल्यास , सीपीपी तुम्हाला तुमच्या प्लॅनमध्ये हमी दिलेल्या रकमेएवढ्या पैशांची प्रवासात आणि हॉटेलखर्चासाठी आणीबाणीच्या प्रंसगीची मदत करू शकेल . कार्डचा ग्राहकसेवा क्रमांक नेहमी हाताशी ठेवा तुम्हाला ज्यांनी क्रेडिट कार्ड दिले त्यांचा तुम्हाला क्रेडिट कार्डसंबंधी काही अडचण आल्यास मदत करण्यासाठी समर्पित ग्राहकसेवा क्रमांक असतो . ज्यात कार्ड न सापडणे किंवा हरवणे किंवा खराब होणे याचा समावेश असतो . हा क्रमांक हाताशी ठेवा , ज्यामुळे तुम्ही तुमचे कार्ड ब्लॉक करू शकाल किंवा कार्ड हरवल्यास त्यासंबंधीची माहिती त्यांना तात्काळ कळवू शकाल . यामुळे तुम्हाला कोणत्याही गैरव्यवहारांपासून संरक्षण मिळेल . आदिल शेट्टी सीईओ , बँकबझार


गुजरातला नमवत हैदराबाद अंतिम फेरीत ; जेतेपदासाठी रविवारी बंगळुरूशी झुंजणार जगभरातले गोलंदाज डेव्हिड वॉर्नर या नावाचा धसका का घेतात , याचा प्रत्यय गुजरात लायन्सच्या गोलंदाजांना शुक्रवारी आला . गुजरातच्या १६२ धावांचा पाठलाग करताना हैदराबादने सातत्याने विकेट्स गमावल्या . मात्र वॉर्नरच्या झुंजार अर्धशतकी ( नाबाद ९३ ) खेळीच्या जोरावर हैदराबादने थरारक विजय साकारला आणि दिमाखात अंतिम फेरी गाठली . आता रविवारी हैदराबाद आणि बंगळुरू यांच्यात अंतिम फेरीचा सामना रंगणार आहे . आव्हानात्मक लक्ष्याचा पाठलाग करताना शिखर धवन भोपळाही न फोडता बाद झाला . मोझेस हेनरिक्स ६ चेंडूंत ११ धावा करुन तंबूत परतला . डेव्हिड वॉर्नर आणि युवराज सिंग जोडीने तिसऱ्या विकेटसाठी २८ धावांची भागीदारी केली . शिविल कौशिकने युवराजला बाद करत ही जोडी फोडली . त्याने ८ धावा केल्या . ड्वेन ब्राव्होने दीपक हुडाला पायचीत करत हैदराबादच्या डावाला खिंडार पाडले . एका बाजूने सहकारी बाद होत असतानाही वॉर्नरने आक्रमण सुरुच ठेवले . अष्टपैलू बेन कटिंगला कौशिकने बाद केले . वॉर्नरने नमन ओझाच्या साथीने ३ . २ षटकांत सहाव्या विकेटसाठी ३३ धावांची भागादारी करत धावगती नियंत्रणात ठेवली . ड्वेन ब्राव्होने ओझाला बाद करत हैदराबादला अडचणीत आणले . ओझा बाद झाला तेव्हा २४ चेंडूत ४५ धावांची आवश्यकता होती . मात्र वॉर्नरने बिपुल शर्माच्या साथीने ३ . २ षटकांत ४५ धावांची वेगवान भागीदारी साकारत संघाच्या विजयावर शिक्कामोर्तब केले . वॉर्नरने ११ चौकार आणि ३ षटकारांच्या साह्य़ाने ५८ चेंडूंत ९३ धावांची अफलातून खेळी साकारली . बिपुलने ११ चेंडूंत २७ धावा करत वॉर्नरला तोलामोलाची साथ दिली . तत्पूर्वी , आरोन फिंचच्या अर्धशतकाच्या जोरावर गुजरात लायन्सने १६२ धावांची मजल मारली . ब्रेंडन मॅक्क्युलमच्या साथीने एकलव्य द्विवेदीला सलामीला पाठवण्याचा प्रयोग फसला . भुवनेश्वर कुमारने त्याला ५ धावांवर बाद केले . ट्वेन्टी - २० विशेषज्ञ अशी प्रतिमा असलेला कर्णधार सुरेश रैना केवळ एक धाव काढून तंबूत परतला . ट्रेंट बोल्टने त्याला बाद केले . दिनेश कार्तिक आणि ब्रेंडन मॅक्क्युलम जोडीने ४४ धावांची भागीदारी करत डाव सावरला . चोरटी धाव घेण्याचा कार्तिकचा प्रयत्न अंगलट आला . त्याने २६ धावा केल्या . मॅक्क्युलम धोकादायक ठरणार असे चित्र असताना बिपुल शर्माने बाद केले . त्याने ३२ धावांची खेळी केली . तडाखेबंद फटकेबाजीसाठी प्रसिद्ध ड्वेन स्मिथला बेन कटिंगने एका धावेवर बाद केले . आरोन फिंचने रवींद्र जडेजा आणि ड्वेन ब्राव्होला साथीला घेत गुजरातला सन्मानजनक धावसंख्या गाठून दिली . फिंचने ७ चौकार आणि २ षटकारांच्या साह्य़ाने ३२ चेंडूत ५० धावांची खेळी केली . जडेजाने १५ चेंडूत १९ तर ब्राव्होने १० चेंडूत २० धावा केल्या . हैदराबादतर्फे भुवनेश्वर कुमार आणि बेन कटिंगने प्रत्येकी २ बळी घेतले . संक्षिप्त धावफलक गुजरात लायन्स : २० षटकांत ७ बाद १६२ ( आरोन फिंच ५० , ब्रेंडन मॅक्क्युलम ३२ ; बेन कटिंग २ / २० , भुवनेश्वर कुमार २ / २७ ) पराभूत विरुद्ध सनरायझर्स हैदराबाद : १९ . २ षटकांत ६ बाद १६३ ( डेव्हिड वॉर्नर ९३ ; शिविल कौशिक २ / २२ ) सामनावीर : डेव्हिड वॉर्नर .


पाऊस नसल्याने तयार झालेले उष्ण आणि दमट वातावरण याचप्रमाणे मोठय़ा प्रमाणावर जमलेल्या दर्दी चाहत्यांच्या साक्षीने कोल्हापूरात कार्टिगचा थरार रंगला . ‘व्रूम व्रूम’च्या तालमय नादासह देशभरातल्या शर्यतपटूंनी उपस्थितांची मने जिंकली . यंदाच्या हंगामात झंझावती फॉर्ममध्ये असणाऱ्या रिकी डॉनिसनने दिमाखदार कामगिरी कायम राखत वरिष्ठ गटात जेतेपदावर नाव कोरले . त्याने ही शर्यत १७ मिनिटे आणि २० सेकंदांत पूर्ण केली . नयन आणि मृणाल चॅटर्जी बंधूंनी अनुक्रमे द्वितीय आणि तृतीय स्थान पटकावले . निकाल : वरिष्ठ गट १ . रिकी डॉनिसन ( बीपीसी रेसिंग ) , २ . नयन चॅटर्जी ( मेको रेसिंग ) , ३ . मृणाल चॅटर्जी ( मेको रेसिंग ) कनिष्ठ गट १ . मानव शर्मा ( बीपीसी रेसिंग ) २ . चिराग घोरपडे ( बीपीसी रेसिंग ) , ३ . जोनाथन कुरिआकोसे ( रायो रेसिंग ) कुमार गट १ . रुहान अल्वा ( बीरेल आर्ट ) , २ . शहान अली मोहसीन ( मेको रेसिंग ) , ३ . अर्जुन नायर ( मेको रेसिंग )


बिग बी अमिताभ बच्चन आणि त्यांचं संपूर्ण कुटुंब कलाविश्वाशी विविध मार्गांनी जोडलं गेलं आहे . अशा या कुटुंबातील आणखी एका सदस्याने अभिनय क्षेत्रात पदार्पण केलं आहे . बिग बींच्या कुटुंबातील त्या नव्या सदस्याचं नाव आहे श्वेता बच्चन नंदा . झालात ना तुम्हीही आश्चर्यचकित . हे खरंय , श्वेताने या कलाविश्वात तिच्या अभिनयाचा नमुना सादर केला असून , सध्या सोशल मीडियावर त्यावषयीचीच चर्चा आहे . मुख्य म्हणजे श्वेताने तिच्या वडिलांसोबत म्हणजेच महानायक अमिताभ बच्चन यांच्यासोबतच आपल्या अभिनय कारकिर्दीला सुरुवात केली आहे . ‘कल्यान ज्वेलर्स’च्या एका जाहीरातीतून ही वडील - मुलीची बहुचर्चित जोडी झळकली आहे . खुद्द बिग बींनी त्यांच्या ट्विटर अकाऊंटवरुन या जाहिरातीचा व्हिडिओ पोस्ट करत हे अतिशय भावुक क्षण असल्याचं सांगितलं आहे . अवघ्या एक - दीड मिनिटाच्या या जाहिरातीतून प्रामाणिकपणाचा आणि विश्वासार्हतेचा एक सुरेख संदेशही सर्वांनाच मिळत आहे . वडील आणि मुलीचच नातं या जाहिरातीतूनही साकारण्यात आल्यामुळे अनेकांसाठी ही जाहिरात म्हणजे पर्वणीच ठरत आहे . वाचा : चाचा - चाचींना सलामः १३ हजार फुटांवर जवळपास ४५ वर्षे चालवतायेत ढाबा दरम्यान , अभिनय क्षेत्रात आपलं संपूर्ण कुटुंब सक्रिय असताना श्वेताने मात्र करिअरच्या वेगळ्या वाटा निवडल्या होत्या . काही कार्यक्रम आणि मुलाखतींना मात्र तिची उपस्थिती अनेकांचच लक्ष वेधून गेली होती . पण , आता मात्र श्वेताने अभिनय क्षेत्रात पदार्पण केल्यामुळे येत्या काळात ती आणखी कोणत्या प्रोजेक्टमध्ये दिसणार का , हे पाहणं औत्सुक्याचं ठरणार आहे .


सध्या एकीकडे भारत विरुद्ध इंग्लंड यांच्यातील कसोटी मालिका सुरु आहे , तर दुसरीकडे आशियाई खेळांच्या स्पर्धांची रेलचेल आहे . आशियाई स्पर्धांमध्ये विविध खेळ खेळले जात आहेत . या स्पर्धेत भारताला आतापर्यंत समाधानकारक यश मिळाले आहे . पण फुटबॉल या खेळासाठी भारताच्या संघाचा या स्पर्धांमध्ये समावेश करण्यात आला नाही . पण या स्पर्धांच्या एका फुटबॉल सामन्यात एका खेळाडूने भन्नाट खेळ केला . चीन आणि ताजिकीस्तान या दोन संघामध्ये फुटबॉल सामना सुरु होता . या सामन्यात मध्यांतर होईपर्यंत चीन ३ - ० ने आघाडीवर होते . तसेच मध्यांतरानंतर सामन्याच्या ५६व्या मिनिटापर्यंत चीन ६ - ० ने आघाडीवर होते . पण त्या नंतर एका पर्यायी खेळाडूला मैदानात प्रवेश मिळाला आणि तिने तडाखेबाज खेळ केला . चीनच्या वांग शानशान हिने पर्यायी खेळाडू म्हणून ५६व्या मिनिटाला मैदानात प्रवेश केला . आणि त्यानंतर पूर्ण खेळाचा ताबा जणू तिने घेतल्याप्रमाणे त्याने खेळ केला . वांगने २९ मिनिटाच्या खेळात एकूण ९ गोल केले . चीनकडून एकूण ६५ वेळा गोलपोस्टवर आक्रमणे झाली . त्यापैकी ३३वेळा चेंडू गोलपोस्टच्या रेषेत गेला . पण त्यापैकी अखेर १६ वेळा गोल करण्यात चीनला यश आले . या सामन्यात वांगने एकूण ९ गोल केले . त्यापैकी शेवटचे ३ गोल हे तिने अतिरिक्त ३ मिनिटाच्या भरपाई काळात केले . बी गटात हा सामना झाला . या सामन्यात चीनने ताजिकिस्तानचा १६ - ० असा धुव्वा उडवला . या स्पर्धेत आतापर्यंत वांगच्या नावावर ११ गोल नोंदवण्यात आले आहेत . आता बुधवारी या गटात चीन आणि कोरिया यांच्यातील सामन्यात गटाचा विजेता ठरणार आहे .